7 Da a Mose sii ntamadan+ no wiei no, ɔsraa+ dan no ne emu nneɛma nyinaa ne afɔremuka no ne ɛso nneɛma nyinaa, na ɔtew ho yɛɛ no kronkron. Enti ɔsraa nneɛma a ɛwɔ hɔ nyinaa maa ne nyinaa bɛyɛɛ kronn.+ 2 Afei Israelfo mpanyimfo+ a wɔdeda wɔn agyanom fie ano no gyinaa wɔn mmusua a wɔkan wɔn no ananmu de ayɛyɛde bae.+ 3 Ayɛyɛde a wɔde baa Yehowa anim no yɛ nteaseɛnam asia a wɔakata so ne anantwi dumien; kyerɛ sɛ mpanyimfo baanu biara de teaseɛnam biako bae, na ɔpanyin biara de nantwi biako bae. Wɔde ne nyinaa baa ntamadan no anim. 4 Ɛnna Yehowa ka kyerɛɛ Mose sɛ: 5 “Gye nneɛma a wɔde aba no na wɔmfa nyɛ ahyiae ntamadan no ho adwuma. Fa ma Lewifo no sɛnea obiara adwuma te.” 6 Enti Mose gyee nteaseɛnam ne anantwi no, na ɔde maa Lewifo no. 7 Sɛnea Gerson asefo adwuma te+ no, ɔmaa wɔn nteaseɛnam abien ne anantwi anan, 8 na Merari asefo nso wɔn adwuma+ nti, ɔmaa wɔn nteaseɛnam anan ne anantwi awotwe. Ɔde ne nyinaa hyɛɛ ɔsɔfo Aaron ba Itamar nsa.+ 9 Nanso Kohat asefo de, wamma wɔn bi, efisɛ na wɔbɛsoa kronkronbea hɔ nneɛma wɔ wɔn mmati so.+ 10 Mpanyimfo no de wɔn ayɛyɛde no bae da a wɔsraa afɔremuka no hyiraa so+ no, na wɔde nneɛma no baa afɔremuka no anim. 11 Afei Yehowa ka kyerɛɛ Mose sɛ: “Wɔmfa wɔn ayɛyɛde no mmra mmiako mmiako, ɔpanyin biako de ba nnɛ a, na ɔpanyin biako de aba da foforo. Saa na wɔmfa mmra mma wonhyira afɔremuka no so.”+ 12 Nea ɔde ne nneɛma bae da a edi kan no ne Aminadab ba Naason+ a ofi Yuda abusuakuw mu no. 13 Ayɛyɛde a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no.+ Wɔde esiam muhumuhu a wɔde ngo afra guu emu biara mu mãmã sɛ aduan afɔre.+ 14 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã,+ 15 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre,+ 16 ne abirekyi ba a wɔde bɛbɔ bɔne ho afɔre,+ 17 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe afɔre.+ Eyi ne nneɛma a Aminadab+ ba Naason de bae. 18 Da a ɛto so abien no Suar ba Netanel+ a ɔyɛ Isakar abusuapanyin no de n’ayɛyɛde bae. 19 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre.+ 20 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 21 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre,+ 22 ne abirekyi ba a wɔde bɛbɔ bɔne ho afɔre,+ 23 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe+ afɔre. Eyi ne nneɛma a Suar ba Netanel de bae. 24 Da a ɛto so abiɛsa no Helon ba Eliab+ a ɔyɛ Sebulon abusuapanyin no de n’ayɛyɛde bae. 25 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre. 26 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 27 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre,+ 28 ne abirekyi ba a wɔde bɛbɔ bɔne ho afɔre,+ 29 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe+ afɔre. Eyi ne nneɛma a Helon+ ba Eliab de bae. 30 Da a ɛto so anan no Sedeo ba Elisur+ a ɔyɛ Ruben abusuapanyin no de n’ayɛyɛde bae. 31 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre.+ 32 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 33 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre,+ 34 ne abirekyi ba a wɔde no bɛbɔ bɔne ho afɔre,+ 35 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe+ afɔre. Eyi ne nneɛma a Sedeo+ ba Elisur de bae. 36 Da a ɛto so anum no Surisadai ba Selumiel+ a ɔyɛ Simeon abusuapanyin no de n’ayɛyɛde bae. 37 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre.+ 38 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 39 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre,+ 40 ne abirekyi ba a wɔde bɛbɔ bɔne ho afɔre,+ 41 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe+ afɔre. Eyi ne nneɛma a Surisadai+ ba Selumiel de bae. 42 Da a ɛto so asia no Deuel ba Eliasaf+ a ɔyɛ Gad abusuapanyin no de n’ayɛyɛde bae. 43 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre.+ 44 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã,+ 45 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre,+ 46 ne abirekyi ba a wɔde bɛbɔ bɔne ho afɔre,+ 47 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe+ afɔre. Eyi ne nneɛma a Deuel+ ba Eliasaf de bae. 48 Da a ɛto so ason no Amihud ba Elisama+ a ɔyɛ Efraim abusuapanyin no de n’ayɛyɛde bae. 49 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre.+ 50 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 51 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre,+ 52 ne abirekyi ba a wɔde bɛbɔ bɔne ho afɔre,+ 53 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe+ afɔre. Eyi ne nneɛma a Amihud+ ba Elisama de bae. 54 Da a ɛto so awotwe no Pedasur ba Gamaliel+ a ɔyɛ Manase abusuapanyin no de n’ayɛyɛde bae. 55 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre.+ 56 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã,+ 57 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre,+ 58 ne abirekyi ba a wɔde bɛbɔ bɔne ho afɔre,+ 59 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe+ afɔre. Eyi ne nneɛma a Pedasur+ ba Gamaliel de bae. 60 Da a ɛto so akron no Gideoni ba Abidan+ a ɔyɛ Benyamin abusuapanyin+ no de n’ayɛyɛde bae. 61 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre.+ 62 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 63 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre,+ 64 ne abirekyi ba a wɔde bɛbɔ bɔne ho afɔre,+ 65 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe+ afɔre. Eyi ne nneɛma a Gideoni+ ba Abidan de bae. 66 Da a ɛto so du no Amisadai ba Ahiesa+ a ɔyɛ Dan abusuapanyin no de n’ayɛyɛde bae. 67 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre.+ 68 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã, 69 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre,+ 70 ne abirekyi ba a wɔde bɛbɔ bɔne ho afɔre,+ 71 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe+ afɔre. Eyi ne nneɛma a Amisadai+ ba Ahiesa de bae. 72 Da a ɛto so dubiako no Okran ba Pagiel+ a ɔyɛ Aser abusuapanyin no de n’ayɛyɛde bae. 73 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre.+ 74 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã,+ 75 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre,+ 76 ne abirekyi ba a wɔde bɛbɔ bɔne ho afɔre,+ 77 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe+ afɔre. Eyi ne nneɛma a Okran+ ba Pagiel de bae. 78 Da a ɛto so dumien no Enan ba Ahira+ a ɔyɛ Naftali abusuapanyin no de n’ayɛyɛde bae. 79 Nneɛma a ɔde bae ne dwetɛ ayowa a emu duru yɛ nnwetɛbona ɔha aduasa ne dwetɛ yaawa a emu duru yɛ nnwetɛbona aduɔson, sɛnea wobu dwetɛbona ano wɔ kronkronbea hɔ no. Wɔde esiam muhumuhu a wɔde ngo afra guu emu biara mu mãmã sɛ aduan afɔre.+ 80 Nea ɛka ho bio ne sika kuruwa a emu duru yɛ nnwetɛbona du a aduhuam ahyɛ no mã,+ 81 afei nantwinini kumaa ne odwennini ne oguammaa nini a wadi afe a wɔde bɛbɔ ɔhyew afɔre,+ 82 ne abirekyi ba a wɔde bɛbɔ bɔne ho afɔre,+ 83 ne anantwi abien ne adwennini anum ne mpapo anum ne nguammaa anini anum a wɔn mu biara adi afe a wɔde bɛbɔ asomdwoe+ afɔre. Eyi ne nneɛma a Enan+ ba Ahira de bae. 84 Da a wohyiraa afɔremuka no so+ sraa ho yɛɛ no kronkron no, nneɛma a Israel mpanyimfo+ de bae ni: dwetɛ nyowa dumien, dwetɛ nyaawa+ dumien, ne sika nkuruwa dumien. 85 Ayowa biara mu duru yɛ nnwetɛbona ɔha aduasa, na yaawa biara mu duru yɛ nnwetɛbona aduɔson. Enti wɔka nneɛma a wɔde dwetɛ ayɛ nyinaa bom a emu duru yɛ nnwetɛbona mpem abien ahanan, sɛnea wobu dwetɛbona ano wɔ kronkronbea hɔ no.+ 86 Sika nkuruwa dumien+ a aduhuam ayɛ no mãmã no mu biara mu duru yɛ nnwetɛbona du, sɛnea wobu dwetɛbona ano wɔ kronkronbea hɔ no. Enti sika nkuruwa no nyinaa ano si nnwetɛbona ɔha aduonu. 87 Anantwi a wɔde bɛbɔ ɔhyew afɔre+ no nyinaa yɛ dumien, adwennini dumien, nguammaa anini dumien a wɔn mu biara adi afe, ne aduan+ ayɛyɛde, ne mmirekyi mma dumien a wɔde bɛbɔ bɔne ho afɔre.+ 88 Na anantwi a wɔde bɛbɔ asomdwoe+ afɔre no nyinaa yɛ aduonu anan, adwennini aduosia, mpapo aduosia, nguammaa anini aduosia a wɔn mu biara adi afe. Wɔsraa afɔremuka+ no wiei no, nneɛma yi na wɔde bɔɔ afɔre hyiraa so.+ 89 Afei sɛ Mose kɔ ahyiae ntamadan no mu na ɔne Nyankopɔn rekasa+ a, na ɔte nne a ɛne no rekasa no fi adanse adaka mmuaso+ no so wɔ kerubim+ abien no ntam.


Asomafo 5 NA-TWI - Anania ne Safira - Ɔbarima bi a - Bible Gateway\nAsomafo 4Asomafo 6\nAsomafo 5 Nkwa Asem (NA-TWI)\nAnania ne Safira\n5 Ɔbarima bi a wɔfrɛ no Anania ne ne yere Safira kɔtɔn wɔn agyapade bi. 2 Ɔne ne yere yi yɛɛ adwene de sika a wonyae no bi siei na wɔde nkae no brɛɛ asomafo no.\n3 Petro bisaa no se, “Anania, adɛn nti na woama ɔbonsam ho kwan ama wabɛhyɛ wo mu na woadi atoro akyerɛ Honhom Kronkron no na wode sika a wunyae no bi asie? 4 Ansa na worebɛtɔn agyapade no na ɛyɛ w’ankasa de; wotɔn wiei no nso, sika a wunyae no, na ɛyɛ wo de; na adɛn nti na woyɛɛ w’adwene sɛ wobɛyɛ nea woayɛ yi? Ɛnyɛ nnipa na woadi atoro akyerɛ wɔn na mmom woadi atoro akyerɛ Onyankopɔn.”\n5 Anania tee saa asɛm yi ara pɛ, otwa hwee fam wui; na ehu kaa obiara a ɔtee saa asɛm yi no. 6 Wɔn mu mmerante no bae bɛkyekyeree amu no fii adi kosiee no.\n7 Ɛbɛyɛ nnɔhwerew abiɛsa akyi no, ne yere a na onnim asɛm a asi no baa hɔ. 8 Petro ka kyerɛɛ no se, “Sika a wo ne wo kunu tɔn mo agyapade no munyae no nyinaa ni a, ka kyerɛ me.” Obuaa no se, “Yiw, ne nyinaa nen.”\n9 Petro bisaa no se, “Adɛn nti na wo ne wo kunu penee so sɛ mobɛsɔ Onyankopɔn Honhom ahwɛ? Nnipa a wokosiee wo kunu no gyina ɔpon yi akyi, na saa ara na wo nso, wɔbɛsoa wo akosie wo.”\n10 Amonom hɔ ara otwa hwee Petro anim wui. Mmerante no behuu sɛ wawu no, wɔsoaa no, kosiee no wɔ ne kunu nkyɛn. 11 Asafo no mu nnipa foforo a wɔtee saa asɛm yi no suroe yiye.\nAsomafo no sa nyarewa\n12 Na asomafo no taa hyia wɔ asɔredan no fa baabi a wɔfrɛ no “Salomo Abrannaa” so hɔ. Sɛ wohyia wɔ hɔ saa a, wɔyɛ anwonwade ahorow pii. 13 Ɛwom sɛ na nnipa a wɔnka wɔn ho no di wɔn ho adanse pa de, nanso wɔn mu biara antumi amfa wɔn ho ankɔbɔ asomafo no ho. 14 Nnipa dodow a wogyee Awurade dii no bɛkaa gyidifo no ho. 15 Esiane anwonwade a na asomafo no reyɛ no nti, wɔsoaa ayarefo baa mmɔnten so de wɔn totoo mpa ne kɛtɛ so sɛnea ɛbɛyɛ a Petro sunsuma bɛtɔ wɔn mu bi so kɛkɛ. 16 Nkurɔfo a wofifi nkurow a atwa Yerusalem ho ahyia no de wɔn ayarefo ne wɔn a ahohommɔne wɔ wɔn mu no bae na wɔsaa wɔn nyinaa yare.\nWɔtaa asomafo no\n17 Ɔsɔfo panyin ne n’ahokafo ne Sadukifo no ani beree asomafo no so yiye enti wɔyɛɛ adwene sɛ wɔbɛtwe wɔn aso. 18 Ɛno nti, wɔkyeree asomafo no de wɔn koguu afiase.\n19 Da no ara anadwo Awurade bɔfo bebuee afiase apon no dii asomafo no anim ka kyerɛɛ wɔn se, 20 “Monkɔ asɔredan mu nkɔka nkwa foforo yi ho asɛm nkyerɛ nnipa no.”\n21 Asomafo no dii asɛm a ɔbɔfo no ka kyerɛɛ wɔn no so; enti, anɔpahema no wɔkɔɔ asɔredan mu hɔ fitii ase kyerɛkyerɛe. Ɔsɔfo panyin no ne n’ahokafo no frɛɛ Yudafo mpanyin ma wɔyɛɛ nhyiam kɛse bi; afei wɔsoma ma wɔkɔɔ afiase hɔ sɛ wɔnkɔfa asomafo no mmra wɔn anim. 22 Nanso bere a nnipa no duu afiase hɔ no, wɔanhu asomafo no; enti wɔsan ba bɛbɔɔ wɔn amanneɛ se, 23 “Bere a yeduu afiase hɔ no, yehui sɛ wɔatoto afiase apon no nyinaa mu petee a awɛmfo no gyinagyina ano. Nanso yebuebuee apon no no, yɛanhu obiara wɔ mu.”\n24 Bere a ɔpanyin a ɔhwɛ asɔredan mu awɛmfo no so ne asɔfo mpanyin no tee saa asɛm yi no wɔn adwene mu yɛɛ wɔn nnaa, efisɛ, na wonhu asɛm a asi. 25 Ankyɛ koraa na ɔbarima bi baa hɔ bɛka kyerɛɛ wɔn se, “Nnipa a mode wɔn guu afiase no gyinagyina asɔredan no mu rekyerɛkyerɛ nnipa no.”\n26 Awɛmfo no so panyin no tee asɛm yi no, ɔne ne nkurɔfo no kɔkyeree asomafo no de wɔn bae. Awɛmfo no so panyin no ne awɛmfo no amfa asomafo no amma ɔhyɛ so, efisɛ, na wonim sɛ, sɛ wɔyɛ saa a, nnipa no besiw wɔn abo. 27 Wɔde asomafo no begyinaa agyinatufo no anim maa ɔsɔfo panyin no ka kyerɛɛ wɔn se, 28 “Yɛhyɛɛ mo se monnkyerɛkyerɛ wɔ Yesu din mu nanso moantie. Mode mo nkyerɛkyerɛ yi afa Yerusalem baabiara na mopɛ sɛ mokyerɛ sɛ, yɛn na yekum saa ɔbarima no!”\n29 Petro ne asomafo a wɔka ne ho no buaa wɔn se, “Ɛsɛ sɛ yetie Onyankopɔn na ɛnyɛ nnipa, 30 efisɛ, mobɔɔ Yesu asɛnnua mu kum no no, yɛn agyanom Nyankopɔn nyanee no fii owu mu. 31 Onyankopɔn hyɛɛ no anuonyam de no tenaa ne nsa nifa so sɛ ɔhene ne Agyenkwa a ɛnam so bɛma Israelfo asakra wɔn adwene na wɔde wɔn bɔne akyɛ wɔn. 32 Yɛne Honhom Kronkron a ɛyɛ akyɛde a Awurade de ma wɔn a wotie no no di eyi ho adanse.”\n33 Agyinatufo no tee saa asɛm yi no, wɔn bo fuwii na wɔkae se wobekum asomafo no. 34 Nanso wɔn mu baako a wɔfrɛ no Gamaliel a ɔyɛ Farasini na ɔsan yɛ mmara no kyerɛkyerɛfo a na nnipa bu no no, sɔre gyina hyɛe sɛ wɔmfa asomafo no mfi adi.\n35 Afei ɔkasa kyerɛɛ agyinatufo no se, “Me nuanom Israel mmarima, munnwen nea mopɛ sɛ moyɛ saa nnipa yi no ho yiye. 36 Ɛnkyɛe biara na ɔbarima bi a wɔfrɛ no Teuda sɔree, kae se ɔyɛ onipa titiriw bi maa nnipa bɛyɛ ahanan tu dii n’akyi. Nanso wokum no maa n’akyidifo no nyinaa bɔ hwetee.\n37 “N’akyi no, Yuda a ofi Galilea nso sɔree nnipakan bere no mu. Ɔno nso nnipa pii dii n’akyi. Saa ara na ɔno nso wokum no maa n’akyidifo no bɔ hwetee.\n38 “Ɛno nti mitu mo fo sɛ, munnyaa saa nnipa yi mma wɔnkɔ wɔn baabi. Sɛ wɔn nkyerɛkyerɛ ne wɔn nnwuma yi fi onipa a, ebegu. 39 Nanso sɛ efi Onyankopɔn a morentumi nsiw wɔn kwan. Mubehu sɛ moreko atia Onyankopɔn.”\n40 Agyinatufo no tiee Gamaliel afotu no. Wɔma wɔde asomafo no bae ma wɔbɔɔ wɔn mma hyɛɛ wɔn sɛ wɔmmmɔ Yesu din mmfa nnkyerɛkyerɛ bio. Afei wogyaa wɔn. 41 Esiane sɛ asomafo no hui sɛ ɛyɛ Onyankopɔn pɛ sɛ ɛsɛ sɛ wohu amane wɔ Yesu din mu no nti, wɔde anigye na efii asɛnnii hɔ. 42 Wɔannyae Yesu Kristo ho asɛm pa no ka ne nkyerɛkyerɛ wɔ asɔrefi ne afi mu da.


Ma Minnya Ahotɔ Afe Baako Pɛ\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bislama Bulgarian Cambodian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chuvash Cibemba Croatian Czech Dangme Danish Drehu Dutch Efik English Estonian Ewe Fijian Finnish Fon French Ga Garifuna Georgian German Greek Guarani Gun Hebrew Hiligaynon Hungarian Igbo Iloko Indonesian Italian Japanese Kabiye Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Latvian Lingala Lithuanian Luganda Luo Luvale Macedonian Macua Malagasy Malay Mam Maya Mixe (North Central) Mongolian Moore Myanmar Nahuatl (Central) Nahuatl (Northern Puebla) Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Polish Portuguese Quechua (Ayacucho) Quechua (Bolivia) Romanian Russian Samoan Sango Sena Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tojolabal Tok Pisin Totonac Tshiluba Tshwa Tsonga Tswana Turkish Tuvaluan Twi Tzotzil Ukrainian Umbundu Vietnamese Wallisian Wolaita Xhosa Yoruba Zapotec (Isthmus) Zulu\nAlain Broggio anom asɛm\nAFE A WƆWOO NO: 1971\nKAN NO: NÁ ODI NSƐMMƆNE, BU BRABƆNE, SAN NOM NNUBƆNE\nNá me ne m’abusuafo te akuraa bi ase wɔ France atifi fam; wɔfrɛ hɔ Tellancourt. Ná me papa fi France, ɛnna me maame nso fi Italy. Midii mfe nwɔtwe no, yetu kɔtenaa Italy kuro bi a wɔfrɛ hɔ Rome. Baabi a yɛkɔtenae no, na ɛhɔ yɛ ahiafo mu, na na yɛn sikasɛm nkɔ yiye koraa. Eyi nti ɛreyɛ ara ni na m’awofo de ntɔkwaw agyina mu.\nBere a midii mfe 15 no, me maame ka kyerɛɛ me sɛ ɛyɛ a mempue sɛnea ɛbɛyɛ a menya nnamfo. Asɛm no tɔɔ me tirim, enti sɛ mepue a na mentaa mma fie. Anni gyina koraa na mede me ho kɔbɔɔ nnamfo bɔne. Da bi, owura bi a wayɛ ne ho duaburoni brɛɛ me nnubɔne sɛ menom. Mampopo me ti koraa na migyei, efisɛ na mepɛ sɛ obiara hu sɛ menyɛ abofra. Ankyɛ koraa na mekɔdɔm kuw bi a wɔnom nnubɔne na wobu brabɔne. Nkurɔfo amfa me ho ankyɛ me; ná wɔtaa to me mmonnaa. Afei koraa de, na asetena afono me, na na ama me kɔn adɔ owu. Meto m’ani a ɛntɔ obiara anim, na na m’asɛm ayɛ mmɔbɔ. Midii mfe 16 mpo de, anka merekum me ho. Nea ɛbae ne sɛ, menom whiskey akɔtoa baako, na afei mekɔtɔɔ nsu mu sɛ merekum me ho. Nanso manwu, na mmom metɔree mum nnansa.\nM’ani so tetew me no, mihuu sɛ nkwa yɛ dɛ, nanso mede me ho hyɛɛ nsɛmmɔnedi ne nnaadaa mu. Ná mema kwan ma nkurɔfo de me kɔ wɔn fie ne me kɔda. Sɛ obi de me kɔ ne fie saa a, mitumi de aduru fra nsã mu ma no nom, na sɛ ɔda hatee a, na mawia no. Nsɛmmɔnedifo akuw akɛse faa me sɛ mentɔn nnubɔne mma wɔn wɔ Italy. Ɛno nti, ɛreyɛ ara ni na makɔka apolisifo aguaa mu, enti na minni ahotɔ. Medanee sansani, na na anidaso nyinaa asa, nanso na migye di paa sɛ da-bi-da-bi ɛbɛyɛ yiye. Mebɔɔ Onyankopɔn mpae sɛ ɔmma minnya ahotɔ afe baako pɛ.\nMidii mfe 24 no, mitu kɔtenaa England. Nnubɔne a na metɔn nti, nkurɔfo a me ne wɔn di gua no bi nyae a anka wobekum me. Ansa na merekɔ England no, mekɔsraa me maame, na nea mikohui de, ɛsɛ w’ani. Mikohuu aberante bi a minim sɛ ɔyɛ nsɛmmɔnedifo sɛ ɔne me maame rebɔ Bible mu nkɔmmɔ. Aberante no din de Annunziato Lugarà, * na edin bɔne a na wagye nti, mibisaa no nea ɔrepɛ wɔ hɔ. Ɔkaa nsakrae a wayɛ wɔ n’abrabɔ mu kyerɛɛ me. Ná wabɛyɛ Yehowa Dansefo, enti ɔka kyerɛɛ me sɛ, sɛ mekɔ England a, me ne Adansefo no mmɔ nkɔmmɔ. Mehyɛɛ no bɔ sɛ mekɔ a, mɛyɛ nea waka no. Nanso, mamfa nea ɔkae no anyɛ asɛm; mikoduu England ara na mekɔtoaa m’ahuhubra no so.\nDa koro bi mihyiaa Ɔdansefo bi sɛ ɔrekyekyɛ Ɔwɛn-Aban ne Nyan! wɔ London abɔnten so. Ɛhɔ ara na mekaee asɛm a meka kyerɛɛ Annunziato no, enti mibisaa Ɔdansefo no sɛ obetumi ne me asua Bible anaa.\nNea misua fii Bible mu no maa me ho dwiriw me. Bible mu asɛm baako a epusuw me paa ne nea ɛwɔ 1 Yohane 1:9 no. Ɛhɔ ka sɛ: “Sɛ yɛka yɛn bɔne a, [Onyankopɔn yɛ] ɔnokwafo ne ɔtreneeni sɛ ɔde yɛn bɔne befiri yɛn na wahohoro yɛn ho afi nea ɛnteɛ nyinaa ho.” Saa asɛm no pem me paa, efisɛ mehwɛ ɔbra a na merebɔ no a, mihu sɛ me ho ntew. Enti, mantena me to so koraa na mifii ase kɔɔ Yehowa Adansefo adesua wɔ wɔn Ahenni Asa so. Sɛnea Adansefo no gyee me no de, na ɛnyɛ agorɔ koraa. Nea na merepɛ wɔ wiase ara na mikohui wɔ hɔ no; obiara pɛ ne yɔnko asɛm, enti na mepɛ sɛ mede me ho bɔ wɔn.\nNnubɔne ne ɔbrasɛe no, mammrɛ koraa na mitumi gyaee, nanso suban baako bi de, na ayere sɛ megyae; ná mimmu ade, na na minnwen nnipa ho. Ebesi nnɛ nyinaa, suban nketenkete bi wɔ hɔ a merebɔ mmɔden sɛ megyae. Nanso, Yehowa adaworoma nneɛma tumi kɔɔ yiye. Bere a mifii ase suaa Bible no, bɛyɛ bosome nsia na wɔbɔɔ me asu ma mebɛyɛɛ Yehowa Dansefo; afe 1997 mu na mebɔɔ asu.\nM’asubɔ akyi no, mewaree ababaa bi a wɔfrɛ no Barbara, na na ɔno nso bɛyɛɛ Yehowa Dansefo nkyɛe. Bere a m’adamfo bi huu nsakrae a mayɛ no, ofii ase suaa Bible. Ɔno nso ne ne nuabea bɛyɛɛ Yehowa Adansefo. Afei, me nana nuabea bi nso fii ase suaa Bible no. Saa bere no, na wadi bɛboro mfe 80, na wɔbɔɔ no asu ansa na ɔrewu.\nƐnnɛ a merekasa yi, meyɛ asafo mu panyin, na me ne me yere nyinaa de bere pii rekyerɛkyerɛ nkurɔfo a wɔka Italy kasa wɔ London no. Ɔbra a mebɔe nti, ɛtɔ da a me werɛ tumi how paa, nanso Barbara akurakura me abesi nnɛ. Ná merepɛ abusua asetena a anigye ne abotɔyam wom, na na merepɛ Agya a ɔwɔ dɔ. Afei de, nea mepɛ ara na me nsa aka yi. Mesrɛɛ Onyankopɔn sɛ ɔmma me ho ntɔ me afe baako pɛ, nanso nea wayɛ ama me dɔɔso!\nNá merepɛ abusua asetena a anigye ne abotɔyam wom, na na merepɛ Agya a ɔwɔ dɔ. Afei de, nea mepɛ ara na me nsa aka yi\n^ nky. 10 Hwɛ asɛm a yɛato din “Me Tuo De, Mankɔ Annya Hɔ Da” Annunziato Lugarà anom asɛm a ɛbae July 1, 2014 Ɔwɛn-Aban mu kratafa 8-9.\nEhia Wo a Nwu\nDɛn na ɛbɛma obi abu owuo sɛ yɔnkoɔ?


Template:Infobox MP Hannah Serwaa Tetteh a ɔwoo no wɔ Kotonimaa bosome da a ɛtɔ so aduasa-baako wɔ afe apem aha-nkron aduosia-nson (31 Kotonimaa, 1967) yɛ Ghananii a ɔyɛ mmranimfoɔ ne ɔmanyɔnii. Ɔsom Ghanaman sɛ Ɔmansuafoɔ a ɔhwɛ Dwadie ne Nnwuma so firi afe Mpem mmienu ne nkron de kɔ sii afe Mpem mmienu ne du-mmiɛnsa (2009-2013). Na ɔka amansuafoɔ mpaninfoɔ a Ghana manpanyin apaa wɔn sɛ Kabinet saa mmrɛ no mu. Ɔsan dii dwuma sɛ Ɔmansuafoɔ a ɔhwɛ Amanɔne Nsɛm so firi afe Mpem mmienu ne du-mmiɛnsa kɔsii afe Mpem mmienu ne du-nson (2013-2017). Na ɔsan yɛ mmrahyɛbadwamnii ma Awutu-Senya Atɔeɛ mpɛsuaso.\nN'abrabɔ ahyaseɛ ne adesua\nƆwoo Hannah Tetteh wɔ kuro a wɔfrɛ no Szeged wɔ ɔman Hungary mu. N'agya yɛ Ghananii na ne nna nso firi ɔman Hungary mu. Ɔnyaa ne ntoasoɔ sukuu nteteɛ wɔ Wesley Girls High School wɔ Oguaa (Cape Coast) a ɛwɔ Mfinfini Mantɛm, Ghanaman mu ɛfiri afe Apem aha-nkron aduoson nnwɔtwe (1978) de kɔsi afe Apem aha-nkron aduowɔtwe-num (1985).\nƐwɔ afe Apem aha-nkron aduowɔtwe-nsia (1986) ne afe Apem aha-nkron aduowɔtwe-nkron (1989) ntɛm no, ɔkɔ suaa mmara wɔ Ghana Suopɔn mu (University of Ghana) maa no nyaa Abɔdin krataa wɔ Mmara mu (Bachelor of Law, LL.B). Afei nso ɔsan kɔɔ Ghana sukuu a ɔma mmara nteteɛ (Ghana School of Law) ɛna ɔbɛyɛɛ Mmaranimnii wɔ afe Apem aha-nkron aduokron mmienu.\nƐfiri afe Apem aha-nkron aduokron mmienu de kɔ si afe Apem aha-nkron aduokron mmiɛnsa mu no, Hannah Tetteh yɛɛ ne "National Service" sɛ mmra dwumayɛnii wɔ Mmaa Mmaranimfoɔ Kubaatan a wato ne din wɔ brɔfo kasa mu sɛ "International Federation of Women Lawyers (FIDA)". Ɛno akyi no ɔkɔɔso kɔyɛɛ adwuma wɔ 'Ansa-Asare and Company, of Hencil Chambers' a ɛyɛ mmara dwumayɛkuo a ɛwɔ Nkran (Accra). Ɔdii mfeɛ mmienu wɔ hɔ no, ɔde ne ho kɔbɔɔ wɔn a wɔhwɛ nipa faahodie ne wɔn akwanya a ɔwɔ wɔ wiase yi mu a potɔ kasa mu no ɛde 'Commission on Human Rights and Administrative Justice' sɛ mmara dwumayɛnii. Akyire no ɔsan de ne ho kɔ bɔɔ dwumakuo a wɔto no din sɛ 'Ghana Agro Food Company (GAFCO)' sɛ mmara fotufoɔ. GAFCO yɛ adwumakuo bi a wɔyɛ nnuane bi te sɛ esam, nkokɔ ne mmoa nnuane, mpataa ne tuna a ɛwɔ konko mu.\nRetrieved from "https://tw.wikipedia.org/w/index.php?title=Hanna_Tetteh&oldid=19679"\nThis page was last edited on 1 June 2019, at 16:18.


Wɔbɔɔ Mmɔden Hwehwɛɛ Fahodi De Kaa Asɛm No Wɔ Greece\nKENKAN WƆ Afrikaans Albanian American Sign Language Armenian Azerbaijani Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Fijian Finnish French Georgian German Greek Hebrew Hiligaynon Hungarian Iban Indonesian Isoko Italian Japanese Kinyarwanda Kirghiz Korean Korean Sign Language Lingala Lithuanian Malagasy Malay Myanmar Norwegian Pangasinan Polish Portuguese Portuguese (Portugal) Romanian Russian Russian Sign Language Serbian Serbian (Roman) Slovak Slovenian Spanish Swahili Swedish Tagalog Thai Turkish Twi Ukrainian Uzbek Uzbek (Roman) Vietnamese Xhosa Yoruba\nMinos Kokkinakis: Ɔne ne nuanom Yehowa Adansefo a wɔatwa wɔn asu ne afei ne mpanyin mfe mu.\nMfe aduɔwɔtwe a atwam no, wɔkyeree Minos Kokkinakis de no kɔɔ Greece supɔw bi a ɛwɔ akyirikyiri so; yɛfrɛ supɔw no Amorgós. Ná obedi abosome 13 wɔ hɔ. Saa bere no, na Greece ahyɛ mmara sɛ obiara nni kwan sɛ ɔbɛka Bible mu asɛm akyerɛ obi ma wasesa ne som. Enti kɔɔto baako buu Onua Kokkinakis fɔ sɛ wabu saa mmara no so, na wɔamma no anyi ne ho ano mpo na wɔtwee n’aso. Ɔmampanyin a na ɔte agua so saa bere no ne Ioannis Metaxas. Ná ɔyɛ kankabi. Onua Kokkinakis ne Yehowa Danseni a wodii kan kyeree no. Ɔhaw yi kɔɔ so fi afe 1938 kosi 1992. Saa bere no anuanom a wɔkyeree wɔn no, na wɔn dodow si 19,147. Saa mfe pii yi mu nyinaa, ɛwom sɛ na wɔhwe anuanom, de bi gu afiase de, nanso wɔde akokoduru kɔɔ so kaa asɛmpa no.\nBere a na Onua Kokkinakis rehwehwɛ tumi a ɛbɛma waka ne gyidi ho asɛm akyerɛ afoforo wɔ mmara kwan so no, na wadi mfe bɛyɛ 30. Edii mfe 50 ansa na ne nsa reka saa hokwan no. Wɔkyeree no bɛboro mpɛn 60. Supɔw ahorow a wɔde ayɛ afiase ne afiase ahorow nso, ɔde bɛboro mfe nsia na ɛdaa hɔ. Nneɛma a ɔne adansefo afoforo faa mu wɔ hɔ de, yɛnka. Bere a etwa to a wɔkyeree no no, na wadi mfe 77. Ɔmaa kɔɔto no aso tee sɛ sobo a wɔde abɔ no no mfata nanso kɔɔto no bu guu ne so, enti ɔde asɛm no kɔdan kɔɔto kɛse. Afei Asɛnnibea Kɛse no tenaa asɛm no so, nanso ewiee ase no, wobu guu ne so bio. Ɛbaa saa no, Onua Kokkinakis de asɛm no kɔdan Europe Asɛnnibea a Ɛhwɛ Nnipa Ahofadi Ho Nsɛm So (ECHR) sɛ wɔnhwɛ nka bi mma no na watumi anya ahofadi de asom ne Nyankopɔn. Afe 1993 no, ECHR dii asɛm no maa Onua Minos Kokkinakis. Saa bere no, na wadi mfe 84. Wei ne bere a edi kan koraa a ECHR no dii asɛm tiaa ɔman bi sɛ, fahodi a ne manfo wɔ sɛ wɔdɔm ɔsom biara a wɔpɛ no, wɔatiatia so. * Wosii saa gyinae titiriw yi no, afe 2018 pɛpɛɛpɛ na edii mfe 25. Mmara ho ɔbenfo baako kyerɛwee sɛ, sɛ mmaranimfo, atemmufo, ne nsɛnkyerɛwfo reka gyinae titiriw bi a ECHR asi afa hokwan a obiara wɔ sɛ ɔdɔm ɔsom biara a ɔpɛ ho a, ebia nea wɔbɛtaa atwe adwene asi so ne Onua Kokkinakis de no.\nOnua Kokkinakis asɛm no abɛyɛ sɛnnahɔ ama nsɛm foforo a ɛtete saa. Ɛsɛ sɛ yɛkɔ so kae asɛntitiriw yi efisɛ nnɛ aban ahorow bi a wɔwɔ tumi te sɛ Russia pɛ sɛ wogye hokwan a yɛn nuanom wɔ sɛ wɔsom asomdwoe mu no fi wɔn nsam.\nWodii Onua Kokkinakis ani nanso ɔkɔɔ so ara kaa asɛm no. Ne gyidi ne n’akokoduru no yɛ nhwɛso ma anuanom a wɔrehyia ɔtaa no. Esiane sɛ ɔkɔɔ so dii nokware nti, otumi dii nkonim wɔ asɛnni mu. Ɛnnɛ yɛn nuanom renya n’asɛnni no so mfaso.—Romafo 1:8.\n^ nky. 3 Minos Kokkinakis wui January 1999.\nShare Share Wɔbɔɔ Mmɔden Hwehwɛɛ Fahodi De Kaa Asɛm No Wɔ Greece


Adɛn na Onyankopɔn Somaa Yesu Baa Asase So? | Sua Biribi Fi Onyankopɔn Asɛm Mu\n1. Ɛhe na na Yesu wɔ ansa na Onyankopɔn resoma no aba asase so?\nNá Yesu yɛ honhom abɔde wɔ soro ansa na wɔrewo no wɔ Betlehem. Ɔno ne Onyankopɔn abɔde a odi kan, na ɔno na Onyankopɔn nko ara bɔɔ no. Enti ntease wom sɛ wɔfrɛ no Onyankopɔn Ba a ɔwoo no koro. Bere a ɔwɔ soro no, na ɔtaa kasa ma Onyankopɔn. Ɛno nti na wɔfrɛ no Asɛm no. Afei nso ɔboaa Onyankopɔn ma ɔbɔɔ nneɛma a aka nyinaa. (Yohane 1:2, 3, 14) Yesu ne Onyankopɔn tenaa ɔsoro mfe pepeankama ansa na ɔrebɔ nnipa.—Kenkan Mika 5:2; Yohane 17:5.\n2. Ɔkwan bɛn na Onyankopɔn nam so de ne Ba no baa asase so?\nYehowa nam honhom kronkron so yii Yesu nkwa fii soro bɛhyɛɛ Maria yam. Enti ɛnyɛ ɔbarima na ɔne Maria nyinsɛn woo Yesu. Abɔfo kaa n’awo no ho asɛm kyerɛɛ nguanhwɛfo bi a na wɔwɛn wɔn nguan anadwo wɔ wuram. (Luka 2:8-12) Eyi kyerɛ sɛ wɔanwo Yesu awɔwbere mu, na mmom wɔwoo no bɛyɛ October, na saa bere no, na awɔw nnya mmae. Akyiri yi, Maria ne ne kunu Yosef de Yesu kɔɔ wɔn kurom Nasaret, na ɛhɔ na wɔtetee no. Yosef hwɛɛ Yesu sɛ n’ankasa ne ba.—Kenkan Mateo 1:18-23.\nYesu dii bɛyɛ mfe 30 no, wɔbɔɔ no asu, na Onyankopɔn ka maa nnipa tee sɛ Yesu yɛ ne Ba. Afei, Yesu fii ase yɛɛ adwuma a Onyankopɔn somaa no sɛ ɔmmɛyɛ no.—Kenkan Mateo 3:16, 17.\n3. Adɛn nti na Onyankopɔn somaa Yesu baa asase so?\nOnyankopɔn somaa Yesu sɛ ɔmmɛkyerɛ nnipa nokware no. Onyankopɔn Ahenni yɛ nniso a ɛwɔ soro a ɛde asomdwoe bɛba asase nyinaa so, na ɛno na Yesu kaa ho asɛm. Wama yɛanya anidaso sɛ yebetumi atena ase daa. (Yohane 4:14; 18:36, 37) Afei nso Yesu kyerɛɛ nea ɛbɛma nnipa anya anigye ankasa. (Mateo 5:3; 6:19-21) Yesu de ne nneyɛe kasa kyerɛɛ nkurɔfo. Ɛho nhwɛso ne sɛ ɔkyerɛɛ sɛnea yɛbɛyɛ Onyankopɔn apɛde wɔ tebea a emu yɛ den mpo mu. Bere a nkurɔfo tan n’ani no, wanyɛ bi antua ka.—Kenkan 1 Petro 2:21-24.\nYesu kyerɛɛ n’akyidifo sɛ, sɛ obi wɔ ɔdɔ a, obekum ne ho ama afoforo. Ná ɔwɔ dibea kɛse paa wɔ n’Agya nkyɛn wɔ soro, nanso otiee n’Agya brɛɛ ne ho ase baa asase so ne nnipa bɛtenae. Ɔdɔ nhwɛso a Yesu de gyaw yɛn no de, ɛso bi mmae da.—Kenkan Yohane 15:12, 13; Filipifo 2:5-8.\n4. Mfaso bɛn na afi Yesu wu no mu aba?\nAfei nso Onyankopɔn somaa Yesu sɛ ommewu mma yɛn bɔne. (Yohane 3:16) Yɛn nyinaa nyɛ pɛ, enti bɔne wɔ yɛn ho. Ɛno nti na yɛyare na yewuwu no. Nanso Adam, onipa a odi kan no de, na ɔyɛ pɛ. Na bɔne nni ne ho, na ɛnyɛ ade a anka obewu anaasɛ ɔbɛyare. Nanso bere a ɔyɛɛ Onyankopɔn so asoɔden no, afei de na ɔnyɛ pɛ bio. Agyapade a yɛanya afi Adam hɔ ne bɔne, na yɛanya ɛso akatua a ɛne owu nso.—Kenkan Romafo 5:12; 6:23.\nYesu a na ɔyɛ pɛ no ammewu amma ɔno ara ne bɔne. Yɛn yɛn bɔne nti na obewui. Yesu wu no nti, yebetumi anya daa nkwa na Onyankopɔn ahyira yɛn.—1 Petro 3:18.\nHu nea enti a Yesu ne Mesia a wɔahyɛ ne ho bɔ no, baabi a ofi, ne nea enti a ɔyɛ Yehowa Ba a ɔwoo no koro.


Titovi 2 SNC - Tito 2 ASCB\n1Ɛsɛ sɛ wokyerɛ nkyerɛkyerɛ pa a wagye ato mu. 2Ka kyerɛ nkɔkoraa na wɔmma wɔn ani nna hɔ, wɔnyɛ anyansafoɔ, na wɔnhyɛ wɔn ho so; wɔn gyidie mu nyɛ den, wɔnnya ɔdɔ na wɔntumi ntena ɔhaw mu.\n3Saa ara nso na ka kyerɛ mmerewa na wɔmmɔ ɔbra a ɛyɛ kronn. Wɔnnni nsekuro na wɔnnyɛ asadweam nso. Wɔnkyerɛ akyerɛ pa, 4sɛdeɛ ɛbɛyɛ a wɔnam so bɛtumi ama mmabaawa adɔ wɔn kununom ne wɔn mma, 5ama wɔatumi ahyɛ wɔn ho so, ayɛ kronn na wɔayɛ awarefoɔ pa a wɔtie wɔn kununom asɛm, na obi anka bɔne amfa Onyankopɔn asɛm no ho.\n6Saa ara na hyɛ mmeranteɛ na wɔnnya ahohyɛsoɔ. 7Nneɛma nyinaa mu, fa wo ho yɛ nhwɛsoɔ pa wɔ nnwuma payɛ mu. Di nokorɛ na ma wʼani nku wo nkyerɛkyerɛ ho. 8Ka nsɛm a ɛho te na obi antumi antia mu na ama atamfoɔ ani awu sɛ wɔnnya asɛm bɔne nka mfa yɛn ho.\n9Ɛsɛ sɛ asomfoɔ tie wɔn wuranom na adeɛ nyinaa mu, wɔsɔ wɔn wuranom ani. Ɛnsɛ sɛ wɔyiyi nsɛm ano 10anaa wɔbɔ wɔn korɔno. Deɛ ɛsɛ sɛ wɔyɛ ne sɛ, ɛberɛ nyinaa mu, wɔyɛ papa na wɔdi nokorɛ na ɛnam so ma biribiara a wɔyɛ no de animuonyamhyɛ aba nkyerɛkyerɛ a ɛfa Onyankopɔn a ɔyɛ yɛn Agyenkwa no ho.\n11Onyankopɔn adom a ɛde nkwagyeɛ ba no ayi no ho adi akyerɛ nnipa nyinaa. 12Na adom no kyerɛ yɛn sɛ, yɛmpa asetena a ɛho nteɛ no ne ewiase akɔnnɔ akyi na yɛntena ase ahohyɛsoɔ, kronnyɛ ne Onyamesuro mu wɔ ewiase ha. 13Yɛwɔ anidasoɔ wɔ ɛberɛ a yɛretwɛn Onyankopɔn tumfoɔ a ɔne Agyenkwa Yesu Kristo no ba a ɔbɛba bio wɔ animuonyam mu no. 14Ɔde ne ho maa yɛn de gyee yɛn firii bɔne mu, ɔyɛɛ yɛn kronn de yɛn yɛɛ ne nko ara dea; nnipa a yɛpɛ papayɛ.\n15Kyerɛkyerɛ saa nneɛma yi na gyina wo tumi so hyɛ wʼatiefoɔ nkuran, ka wɔn anim. Mma wɔn mu bi mmu wo abomfiaa.\nASCB : Tito 2


Matteus 25 LB – Mateo 25 AKCB | Biblica\nMatteus 25 LB – Mateo 25 AKCB\nMmabaa Du No Ho Bɛ\n1“Ɔsoro Ahenni te sɛ mmabaa du bi a wɔfaa wɔn akanea se wɔrekohyia ayeforokunu. 2Na mmabaa no mu baanum yɛ anyansafo na baanum nso yɛ nkwaseafo. 3Wɔn mu nkwaseafo no rekɔ no, wɔfaa wɔn akanea nanso wɔamfa ngo anka ho. 4Nanso wɔn mu anyansafo no de, wɔrekɔ no wɔfaa ngo kaa wɔn akanea ho kɔe. 5Ayeforokunu no amma ntɛm, enti wofii ase totɔɔ nko dedae.\n6“Ɔdasu mu na wɔtee nteɛteɛmu se, ‘Ayeforokunu no reba! Mumfi adi nkohyia no!’\n7“Mmabaa yi nyinaa sɔre buebuee wɔn akanea no. 8Nkwaseafo no srɛɛ anyansafo no se, ‘Momma yɛn mo ngo no bi ngu yɛn akanea no mu na ɛredunnum.’\n9“Anyansafo no ka kyerɛɛ wɔn se, ‘Ngo a yɛwɔ no sua. Monkɔ kurom nkɔtɔ bi.’\n10“Wɔrekɔ akɔtɔ ngo no pɛ, na ayeforokunu no bae. Enti wɔn a wɔasiesie wɔn ho no ne ayeforokunu no kɔɔ nʼaponto no ase, na wɔtoo ɔpon no mu.\n11“Akyiri no a baanum no san bae no, wogyinaa ɔpon no akyi frɛe se, ‘Owura, hiɛ yɛn!’\n12“Nanso ɔka kyerɛɛ wɔn se, ‘Mumfi hɔ nkɔ. Minnim mo!’\n13“Enti monwɛn na munnim da anaa dɔn ko no.\nSika Nkotoku No Ho Bɛ\n14“Bio, Ɔsoro Ahenni te sɛ ɔbarima bi a ɔretu kwan akɔ ɔman foforo bi so. Ɔrekɔ no, ɔfrɛɛ ne nkoa na ɔde nʼahode maa wɔn. 15Ɔmaa ɔbaako sika nkotoku anum. Ɔmaa ɔfoforo nkotoku abien na ɔfoforo, kotoku baako, sɛnea obiara ahoɔden te. 16Nea ɔmaa no nkotoku anum no de sika no kɔyɛɛ adwuma, nyaa mfaso nkotoku anum kaa ho. 17Saa ara na nea onyaa sika nkotoku abien no nso nyaa abien kaa ho, 18Nanso nea onyaa kotoku baako no de, okotuu fam de ne wura sika no siee hɔ.\n19“Mmere bi akyi na wɔn wura no fi akwantu mu bae ne wɔn bebuu akontaa. 20Nea onyaa sika nkotoku anum no de anum kaa ho bae. Ɔkae se, ‘Me wura, womaa me sika nkotoku anum. Hwɛ, manya anum aka ho.’\n21“Ne wura no ka kyerɛɛ no se, ‘Mo, akoa pa ne ɔnokwafo, woadi kakra yi ho nokware, mede wo besi nneɛma pii so panyin. Bra, na me ne wo nni dɛw!’\n22“Akoa a ɔmaa no sika nkotoku abien no nso bae. Ɔka kyerɛɛ ne wura no se, ‘Worekɔ no, womaa me sika nkotoku abien, hwɛ, manya abien aka ho.’\n23“Ne wura no ka kyerɛɛ no se, ‘Mo, akoa pa ne ɔnokwafo, woadi kakra yi ho nokware, mede wo besi nneɛma pii so panyin. Bra, wo wura anigye mu!’\n24“Akoa a onyaa sika kotoku baako no nso bae. Ɔka kyerɛɛ ne wura no se, ‘Owura, minim sɛ woyɛ onipa a wo ho yɛ nwonwa. Wutumi twa wɔ nea wunnuae ɛ, na wutumi boaboa ano wɔ nea wompetee ɛ; 25enti misuroi, na mede wo sika no kɔhyɛɛ fam, enti wʼade ni!’\n26“Ne wura no ka kyerɛɛ no se, ‘Akoa bɔne ne onihawfo! So wunim sɛ mitumi twa wɔ nea minnuae, na mitumi boaboa ano wɔ nea mempetee? 27Saa de a anka ɛsɛ sɛ wode sika no kɔto sikakorabea nya nsiho to hɔ ma me.\n28“ ‘Munnye sika kotoku no mfi ne nsam, na momfa nkɔma nea onyaa nkotoku du no. 29Obiara a ɔwɔ no, wɔde bi bɛka ho ama no anya aboro so. Na obiara a onni no, nea ɔwɔ no mpo, wobegye afi ne nsam. 30Na wɔatow saa akoa a ne so nni mfaso no akyene sum kabii mu; ɛhɔ na osu ne setwɛre wɔ.’ ”\nNguanten Ne Mmirekyi No\n31“Na sɛ Onipa Ba no ba nʼanuonyam mu a abɔfo nyinaa ka ne ho a, saa bere no na ɔbɛtena nʼanuonyam ahengua no so. 32Na wɔbɛboaboa aman nyinaa ano wɔ nʼanim. Na ɔbɛpaw nnipa no mu sɛnea oguanhwɛfo paw nguan fi mmirekyi mu; 33na ɔde nguan no begyina ne nifa so, na ɔde mmirekyi no agyina ne benkum so.\n34“Ɛno na Ɔhene no bɛka akyerɛ wɔn a wogyina ne nifa so no se, ‘Mo a mʼagya ahyira mo, mommra mmɛfa ahenni a wɔasiesie ama mo fi abɔde mfiase no nni! 35Ɔkɔm dee me, na momaa me aduan dii. Osukɔm dee me, na momaa me nsu nomee. Meyɛɛ ɔhɔho, na mode me kɔɔ mo fi. 36Medaa adagyaw na mufuraa me ntama. Meyaree, na mobɛsraa me. Medaa afiase, na mobɛhwɛɛ me.’\n37“Saa bere no mu na atreneefo bebisa se, ‘Owura, da bɛn na yehuu wo sɛ ɔkɔm de wo a, yɛmaa wo aduan, na osukɔm de wo a yɛmaa wo nsu nomee? 38Afei da bɛn na yehuu sɛ woyɛɛ ɔhɔho, a yɛde wo kɔɔ yɛn fi, anaasɛ wodaa adagyaw a, yefuraa wo ntama? 39Afei da bɛn na yehuu sɛ woyaree a, yɛbɛsraa wo, anaasɛ wodaa afiase a, yɛbɛhwɛɛ wo?’\n40“Na Ɔhene no, bebua wɔn se, ‘Sɛ moayɛ ama me nuanom nkumaa yi mu baako yi, moayɛ ama me!’\n41“Afei mɛka akyerɛ wɔn a wogyina me benkum so no se, ‘Mo a wɔadome mo, mumfi me so nkɔ ogyatannaa a ennum da a wɔasɔ ama ɔbonsam ne nʼabɔfo no mu. 42Na ɔkɔm dee me, moamma me aduan anni, osukɔm dee me, moamma me nsu annom. 43Meyɛɛ ɔhɔho, moamfa me ankɔ mo fi. Medaa adagyaw, moamfura me ntama. Meyaree, moammɛsra me. Medaa afiase, moammɛhwɛ me.’\n44“Wɔn nso bebua no se, ‘Awurade, da bɛn na yehuu wo sɛ ɔkɔm dee wo, anaasɛ osukɔm dee wo, anaasɛ woyɛɛ ɔhɔho, anaasɛ wodaa adagyaw, anaasɛ woyaree, anaasɛ wodaa afiase, na yɛammoa wo?’\n45“Na obebua wɔn se, ‘Sɛ moanyɛ amma nkumaa yi mu baako nti, moanyɛ amma me.’\n46“Na wɔbɛkɔ asotwe a ɛto ntwa da mu, na atreneefo akɔ nkwa a enni awiei mu.”\nAKCB : Mateo 25


Korintofo I 7 - Nkwa Asem (NA-TWI) | Biblica América Latina\nKorintofo I 7 - Nkwa Asem (NA-TWI)\nKorintofo I 7\nAware ho nsɛmmisa\n1Afei nea ɛfa nsɛm a mokyerɛw de brɛɛ me no ho ni: Eye sɛ ɔbarima nware. 2 Nanso esiane aguamammɔ nti, ɛsɛ sɛ ɔbarima biara nya ɔno ankasa ne yere, na ɔbea biara nso nya ɔno ankasa ne kunu.\n3 Ɛsɛ sɛ ɔbarima yɛ n’asɛde sɛ okunu na ɔbea nso yɛ n’asɛde sɛ ɔyere na wɔn mu biara boa ne yɔnko. 4 Ɔyere no nni n’ankasa ne ho so na mmom okunu no na odi ne so. Saa ara nso na okunu no nni n’ankasa ne ho so na mmom ɔyere no na odi no so. 5 Mommfa mo ho nnkame mo ho mo ho. Gye sɛ mo nyinaa pene so bere tiaa bi a morebɔ mpae; na sɛ muwie mpaebɔ no a, munhyia mu, na moankɔ ɔbonsam nkyɛn, efisɛ, muntumi nni mo ho so.\n6 Menka saa asɛm yi sɛ ɔhyɛ so na mmom, mereka no sɛ mama mo ho kwan. 7 Ɛkaa me nko a na anka mo nyinaa te sɛ me. Nanso obiara wɔ ɔdomakyɛde sononko bi a Onyankopɔn de ama no. Ɔde akyɛde yi ama oyi na ɔde eyi ama ɔfoforo.\n8 Afei, asɛm a mereka akyerɛ asigyafo ne akunafo ne sɛ: Ebeye sɛ mo nko ara mobɛtena ase sɛnea mete hɔ yi. 9 Na sɛ morentumi nhyɛ mo ho so nso a, monkɔwareware. Eye sɛ mobɛware sen sɛ mobɛhyɛ mo ho ahometew.\n10 Mo awarefo nso, mewɔ asɛm bi a ɛyɛ ɔhyɛ a emfi me na efi Awurade nkyɛn se: Ɔyere nni ho kwan sɛ ofi ne kunu nkyɛn. 11 Sɛ ɔyɛ saa a, ɛsɛ sɛ ɔno nko tena; sɛ ɛnte saa a, ɛsɛ sɛ wɔka ɔne ne kunu bom; ɛnsɛ sɛ okunu nso gyaa ne yere.\n12 Mo a moaka no, meka mekyerɛ mo m’ankasa, ɛnyɛ Awurade, se sɛ okristoni barima wɔ yere a ɔnyɛ okristoni na ɔbea no pene so sɛ ɔne no bɛtena ase a, ɛnsɛ sɛ ɔbarima no gyaa no. 13 Saa ara nso na sɛ okristoni bea wɔ okunu a ɔnyɛ okristoni na ɔbarima no pene so sɛ ɔne no bɛtena a, ɛnsɛ sɛ ɔbea no gyaa no. 14 Esiane bɔ a ɔbarima a ɔnyɛ okristoni de ne ho abɔ ɔbea no nti, Onyankopɔn begye no na ɔbea a ɔnyɛ okristoni no nso, esiane bɔ a ɔde ne ho abɔ ɔbarima no nti, Onyankopɔn begye no saa ara. Sɛ anyɛ saa a, wɔn mma bɛyɛ sɛ abosonsomfo mma nanso sɛnea ɛte yi de, Onyankopɔn begye wɔn atom.\n15 Na sɛ nso wɔn mu nea ɔnyɛ okristoni no pɛ sɛ ɔtew ne ho fi okristoni no ho a, momma no kwan. Sɛ ɛba saa a, okristoni no, sɛ ɛyɛ okunu anaa ɔyere no, de ne ho. Onyankopɔn afrɛ mo sɛ montena ase asomdwoe mu. 16 Ɔyere a woyɛ okristoni, ɛbɛyɛ dɛn na woahu sɛ worentumi nnye wo kunu nkwa? Na okunu a woyɛ okristoni nso, ɛbɛyɛ dɛn na woahu sɛ worentumi nnye wo yere nkwa?\n17 Mo mu biara ntena ase wɔ akyɛde a Awurade de akyɛ no no so sɛnea na ɔte a Onyankopɔn frɛɛ no no. Eyi ne mmara a mekyerɛ wɔ asafo biara mu.\n18 Sɛ twetiatwani bi ate Onyankopɔn frɛ a, ɛnsɛ sɛ ɔpopa twetia no ho nsɛnkyerɛnnede biara. Sɛ ɔbarima nso a ontwaa twetia bi ate Onyankopɔn frɛ a, ɛnsɛ sɛ otwa twetia. 19 Efisɛ, sɛ obi atwa twetia na ɔfoforo nso ntwaa twetia no nka hwee. Nea ɛho hia ne sɛ wobedi Onyankopɔn mmara so.\n20 Sɛnea obiara te a Onyankopɔn frɛɛ no no, ɔntena no saa ara. 21 Onyankopɔn frɛɛ wo no na woyɛ ɔsomfo anaa? Mma ɛno nhaw wo na sɛ wowɔ ɔkwan bi a wubetumi afa so ade wo ho a, fa so. 22 Efisɛ, ɔsomfo a Awurade afrɛ no no yɛ Awurade nipa a ɔde ne ho. Saa ara nso na obi a ɔde ne ho a Kristo afrɛ no no yɛ Kristo somfo. 23 Onyankopɔn tɔɔ wo ɛbo bi, ɛno nti, monyɛ nnipa asomfo. 24 Anuanom, ɛsɛ sɛ mo mu biara tena ase wɔ Onyankopɔn mu sɛnea na mote ansa na wɔrefrɛ mo no.\n25 Nea ɛfa asigyafo nso ho no ni: Minnyaa mmara biara mimfii Awurade nkyɛn, nanso meka m’adwene sɛ obi a Onyankopɔn adom no ahummɔbɔ a ahotoso wɔ mu.\n26 Wudwen mprempren ɔhaw yi ho a, midwen sɛ, eye sɛ onipa tena ase sɛnea ɔte biara. 27 Wowɔ ɔyere? Sɛ wowɔ ɔyere a, nyɛ w’adwene sɛ woregyaa no. Wonwaree anaa? Sɛ wonwaree a nhwehwɛ ɔyere. 28 Nanso sɛ woware a, wonyɛɛ bɔne. Sɛ ɔbaabun ware a, ɔnyɛɛ bɔne. Nanso ɔhaw a saa aware no de ba no, sɛ ɛkaa me nko a anka mempɛ sɛ saa ɔhaw no bɛba mo so.\n29 Nea mekyerɛ ne sɛ, anuanom, bere a aka sua. Efi saa bere yi ɛsɛ sɛ mmarima a wɔawareware tena ase sɛnea wɔnwaree da; 30 wɔn a wosu yɛ sɛnea wɔn werɛ nhowee; wɔn a wɔserew yɛ sɛnea wonni ahotɔ; wɔn a wɔtɔ yɛ sɛnea nea wɔtɔe no nyɛ wɔn de; 31 wɔn a wɔde wiase abɔ wɔn bo yɛ sɛnea wonhuu bi da. Na sɛnea wiase yi te mprempren yi rentena saa nkyɛ.\n32 Mempɛ sɛ biribiara haw mo. Ɔbarima a ɔnwaree no, ɛsɛ sɛ ɔde ne ho ma Awurade adwumayɛ, efisɛ, ɔbɔ mmɔden sɛ Awurade ani bɛsɔ no; 33 nanso ɔbarima warefo de ne ho to wiase nneɛma so, efisɛ, ɔpɛ sɛ ɔsɔ ne yere ani, 34 enti wɔtwe no afanu no nyinaa. Ɔbea a ɔnwaree anaa ɔbaabun de ne ho ma Awurade adwuma wɔ honam ne honhom fam; nanso ɔbea a waware no de ne ho to wiase nneɛma so, efisɛ, ɔpɛ sɛ ɔsɔ ne kunu ani.\n35 Mereka saa asɛm yi, efisɛ, mepɛ sɛ meboa mo. Merenhyehyɛ mmara bi mma mo. Na mmom, mepɛ sɛ moyɛ nea eye na ɛteɛ na mode mo ho nyinaa ma Awurade adwuma.\n36 Wɔn a wɔpɛ sɛ wɔde wɔn ho hyɛ aware mu na afei wɔayɛ wɔn adwene sɛ wɔrenware bio no, sɛ ɔbarima no hu sɛ ɔnyɛ n’asɛde mma ɔbea no na sɛ ne dɔ mu yɛ den nti afei sɛ ɔpɛ sɛ ɔware a, ɛsɛ sɛ wɔware sɛnea ɔhwehwɛ no. Bɔne biara nni eyi ho. 37 Na sɛ nso ɔbarima bi ayɛ n’adwene denneenen sɛ obegyae aware a obi nhyɛ no a, sɛ ɛba sɛ obi hyɛ no sɛ ɔnware nanso wayɛ nádwene dedaw a, eye ma no sɛ ɔrenware ɔbea no. 38 Enti ɔbarima a ɔware ne ɔbea no ayɛ ade de nanso ɔbarima a wanware ne ɔbea no ayɛ ade sen no.\n39 Sɛ ɔbea warefo kunu te ase a, ɔnne ne ho na sɛ ne kunu no wu de a, ɔwɔ ho kwan sɛ ɔware ɔforofo a ɔpɛ; nanso ɛsɛ sɛ ɛyɛ Kristo aware. 40 Na sɛ otumi tena ase sɛnea ɔte no nso a, ne ho bɛtɔ no yiye. M’adwene ni, na migye di sɛ me nso Onyame Honhom wɔ me so.\nNA-TWI : Korintofo I 7


Saul nam kwan so rekɔ Damasko (1-9)\nWɔsomaa Anania sɛ ɔnkɔboa Saul (10-19a)\nSaul kaa Yesu ho asɛm wɔ Damasko (19b-25)\nSaul kɔɔ Yerusalem (26-31)\nPetro saa Enea yare (32-35)\nWonyan ɔyamyefo Dorka (36-43)\n9 Ná Saul da so ara rehunahuna Awurade asuafo no, na na ɔpɛ sɛ okunkum wɔn.+ Enti ɔkɔɔ ɔsɔfo panyin no nkyɛn, 2 na ɔkɔkae sɛ ɔmma no nkrataa nkɔ Damasko hyia adan mu, sɛnea ɛbɛyɛ a obetumi akyere* obiara a obehu sɛ ɔnam Ɔkwan No+ so, mmarima oo, mmea oo, na ɔde wɔn aba Yerusalem. 3 Bere a ɔrekɔ a ɔreyɛ abɛn Damasko no, prɛko pɛ, hann bi fi soro hyerɛn twaa ne ho hyiae,+ 4 na otwa hwee fam, na ɔtee sɛ nne bi rebisa no sɛ: “Saul, Saul, adɛn nti na woretan m’ani?” 5 Na Saul bisae sɛ: “Ɛyɛ wo hena, Owura?” Ɛnna ɛnne no kae sɛ: “Ɛyɛ me Yesu+ a woretan m’ani no.+ 6 Sɔre na kɔ kurow no mu, na wɔbɛka nea ɛsɛ sɛ woyɛ akyerɛ wo.” 7 Saa bere no, na mmarima a wɔne no rekɔ no gyinagyina hɔ a wontumi nkasa. Ná wɔte paa sɛ nne bi rekasa, nanso na wonhu obiara.+ 8 Na Saul sɔre fii fam. Ná n’ani gu so, nanso na onhu hwee. Enti wosusoo ne nsa, na wɔde no kɔɔ Damasko. 9 Na wanhu hwee nnansa;+ wannidi, na wannom biribiara nso. 10 Ná osuani bi wɔ Damasko a wɔfrɛ no Anania.+ Awurade frɛɛ no anisoadehu mu sɛ: “Anania!” Ɛnna ogyee so sɛ: “Awurade, mini.” 11 Na Awurade ka kyerɛɛ no sɛ: “Sɔre, kɔ borɔn a wɔfrɛ no Tẽẽ no so, na kɔ Yuda fi kɔhwehwɛ ɔbarima bi a wɔfrɛ no Saul, a ofi Tarso no.+ Na hwɛ! ɔrebɔ mpae, 12 na wahu ɔbarima bi a wɔfrɛ no Anania wɔ anisoadehu mu sɛ waba de ne nsa abegu no so sɛnea ɛbɛyɛ a obehu ade.”+ 13 Nanso Anania buae sɛ: “Awurade, mate ɔbarima yi ho asɛm afi nnipa pii hɔ. Mate sɛ ɔde bɔne bebree adi w’akronkronfo a wɔwɔ Yerusalem no. 14 Seesei wanya tumi afi asɔfo mpanyin no nkyɛn sɛ ɔnkyere* wɔn a wɔbɔ wo din no nyinaa.”+ 15 Na Awurade ka kyerɛɛ no sɛ: “Kɔ! efisɛ ɔbarima yi yɛ anwenne a wɔayi ama me+ sɛ ɔmfa me din nkɔ amanaman+ ne ahemfo+ ne Israel mma nkyɛn. 16 Na mɛkyerɛ no amanehunu bebree a me din nti ɛsɛ sɛ ɛto no no pefee.”+ 17 Enti Anania kɔe, na owuraa ofie hɔ, na ɔde ne nsa guu no so kae sɛ: “Me nua Saul, Awurade Yesu a oyii ne ho adi kyerɛɛ wo bere a na wonam kwan so reba no, ɔno na wasoma me, sɛnea ɛbɛyɛ a wubehu ade na honhom kronkron ahyɛ wo ma.”+ 18 Prɛko pɛ na biribi* fii n’ani so guu fam, na ohuu ade. Afei ɔsɔre ma wɔbɔɔ no asu, 19 na odidii, na onyaa ahoɔden. Na odii nna kakra wɔ asuafo a wɔwɔ Damasko no nkyɛn,+ 20 na ntɛm ara na ofii ase kaa Yesu ho asɛm wɔ hyia adan mu sɛ, ɔno ne Onyankopɔn Ba no. 21 Nanso ɛyɛɛ wɔn a wɔretie no no nyinaa nwonwa, na wɔkae sɛ: “Ɛnyɛ saa ɔbarima yi na ɔteetee wɔn a wɔbɔ din yi wɔ Yerusalem no?+ Ba a waba ha yi, ɛnyɛ ne botae ara ne sɛ ɔrebɛkyere wɔn na ɔde wɔn akɔma* asɔfo mpanyin no anaa?”+ 22 Na Saul kɔɔ so nyaa ahoɔden pii,* na ɔmaa Yudafo a ɛwɔ Damasko no ho dwiriw wɔn, efisɛ ɔkyerɛkyerɛe maa emu daa hɔ sɛ Yesu ne Kristo no.+ 23 Na nna pii akyi no, Yudafo no hyia bɔɔ pɔw sɛ wobekum Saul.+ 24 Nanso Saul hui sɛ wɔabɔ ne ho pɔw. Bio nso, na wɔtetɛw no apon no ano awia ne anadwo sɛnea ɛbɛyɛ a wobenya no akum no. 25 Enti n’asuafo no faa no anadwo de no sii kɛntɛn mu, na wɔde no faa tokuru bi a ɛda ɔfasu no mu gyaagyaa no nkakrankakra sii fam.+ 26 Bere a oduu Yerusalem no,+ ɔyɛe sɛ ɔde ne ho bɛbɔ asuafo no, nanso na wɔn nyinaa suro no, efisɛ na wonnye nni sɛ ɔyɛ osuani. 27 Enti Barnaba+ boaa no, na ɔde no kɔɔ asomafo no nkyɛn. Na Saul kyerɛkyerɛɛ mu kyerɛɛ asomafo no sɛ, ohuu Awurade+ wɔ kwan so, na ɔne no kasae. Afei ɔkaa sɛnea ɔde akokoduru kasae wɔ Yesu din mu wɔ Damasko no ho asɛm nso kyerɛɛ wɔn.+ 28 Enti ɔne wɔn tenae, na odii akɔneaba wɔ Yerusalem, na ɔde akokoduru kasae Awurade din mu. 29 Na ɔne Yudafo a wɔka Greek kasa no kasae, na wogyee akyinnye. Enti wɔyɛe sɛ wobekum no.+ 30 Bere a anuanom no huu eyi no, wɔde no baa* Kaesarea, na wogyaa no kwan ma ɔkɔɔ Tarso.+ 31 Na asafo a ɛwɔ Yudea ne Galilea ne Samaria nyinaa+ nyaa asomdwoe, na wɔyɛɛ den; na bere a asafo no de Yehowa* suro ne honhom kronkron no+ awerɛkyekye nantewee no, wɔkɔɔ so yɛɛ bebree. 32 Bere a Petro rekyinkyin mantam no mu nyinaa no, ɔkɔɔ* akronkronfo a wɔte Lida no nso nkyɛn.+ 33 Ɛhɔ na ohuu ɔbarima bi a wɔfrɛ no Enea. Ná wada ayaya wɔ ne mpa so mfe awotwe, efisɛ na wabubu. 34 Ɛnna Petro ka kyerɛɛ no sɛ: “Enea, Yesu Kristo asa wo yare.+ Sɔre na tow wo mpa.” Ɛhɔ ara na ɔsɔree.+ 35 Bere a wɔn a wɔtete Lida ne Saron Asaasetraa so nyinaa huu Enea no, wɔdan baa Awurade nkyɛn. 36 Ná osuani bi wɔ Yopa a ne din de Tabita, a sɛ wɔkyerɛ ase a, ɛkyerɛ “Dorka.”* Ná nnwuma pa ayɛ no ma, na na ɔyɛ nkurɔfo adɔe bebree. 37 Na nna no mu no, ɔyaree, na owui. Enti woguaree no, na wɔde no kɔtoo abansoro dan bi mu. 38 Esiane sɛ na Lida kurow no bɛn Yopa nti, bere a asuafo no tee sɛ Petro wɔ Lida no, wɔsomaa mmarima baanu kɔɔ ne nkyɛn kɔsrɛɛ no sɛ: “Yɛpa wo kyɛw, yɛ ntɛm bra; ntwentwɛn wo nan ase.” 39 Enti Petro sɔree, na ɔne wɔn kɔe. Bere a oduu hɔ no, wɔde no kɔɔ abansoro dan no mu. Na akunafo no nyinaa de su baa ne nkyɛn, na wɔde ntaade ne ntama a Dorka yɛe bere a ɔte ase no bebree bɛkyerɛe. 40 Ɛnna Petro maa obiara pue kɔɔ abɔnten,+ na obuu nkotodwe bɔɔ mpae. Afei ɔdan ne ho hwɛɛ amu no, na ɔkae sɛ: “Tabita, sɔre!” Ɛnna obuee n’ani, na bere a ohuu Petro no, ɔsɔre tenaa ase.+ 41 Na Petro teɛɛ ne nsa, na osoo ne nsa ma ɔsɔre gyinaa hɔ. Afei ɔfrɛɛ akronkronfo ne akunafo no, na ɔde Dorka maa wɔn, na wohui sɛ ɔte ase.+ 42 Na asɛm yi trɛwee wɔ Yopa nyinaa, na nnipa bebree gyee Awurade dii.+ 43 Na Petro tenaa Yopa dii nna kakra wɔ Simon nkyɛn.+ Saa Simon yi, na ɔyɛ mmoa nhoma ho adwuma.*\n^ Anaa “akyekyere.”\n^ Nt., “ɔnkyekyere wɔn; ɔmfa wɔn ngu mpokyerɛ mu.”\n^ Anaa “biribi a ɛte sɛ abon.”\n^ Nt., “sɛnea ɛbɛyɛ a ɔbɛkyekyere wɔn na ɔde wɔn akɔ.”\n^ Anaa “Saul kɔɔ so kwadaree n’asɛnka mu.”\n^ Anaa “wɔde no sian baa.”\n^ Greek din Dorka ne Aram din Tabita no, ne nyinaa kyerɛ “Ɔwansan.”


Nokwafo a Obi Bɛyɛ no Kyerɛ Dɛn?\nƆwɛn-Aban—Nea Adesua Nsɛm Wom | October 1, 2001\nKENKAN WƆ Albanian Arabic Armenian (West) Bicol Bulgarian Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Finnish French Ga German Greek Greenlandic Hiligaynon Hungarian Igbo Indonesian Italian Japanese Korean Latvian Lithuanian Macedonian Malagasy Malayalam Myanmar Norwegian Papiamento (Curaçao) Persian Polish Portuguese Rarotongan Romanian Samoan Sepedi Sesotho (Lesotho) Shona Silozi Sinhala Slovak Slovenian Spanish Sranantongo Swahili Swedish Thai Tsonga Tswana Turkish Twi Ukrainian Urdu Vietnamese Zulu\nNÁ Yudafo kuw a ɛko tia Helasom a wɔtraa ase wɔ afeha a ɛto so abien A.Y.B mu no bu wɔn ho sɛ wɔyɛ anokwafo paa. Wɔn din no fi cha·sidhʹ, Hebri asɛm a egyina hɔ ma “nokware” mu. Wonya fii edin asɛm cheʹsedh, a mpɛn pii no wɔkyerɛ ase “adɔe,” “nokware dɔ,” “ayamye”, “papayɛ”, ne “mmɔborohunu,” mu. Sɛnea Theological Dictionary of the Old Testament kyerɛ no, cheʹsedh yɛ “ɔdeyɛfo, ɛpɛ nnipa, na ɛwɔ boasetɔ, [na] ennyina hɔ mma nipasu nko na mmom nneyɛe a saa su yi ma ɛda adi nso. Ɛyɛ su a ɛkora nkwa so anaa ɛma etu mpɔn. Edi boa obi a asiane anaa amanehunu ato no. Ɛda adamfofa adi.”\nƐda adi pefee sɛ, wɔ kasa pii mu no, asɛmfua biako pɔtee biara nni hɔ a wobetumi de akyerɛkyerɛ nea saa Hebri asɛm yi kyerɛ mu awie sɛnea wɔde dii dwuma wɔ Bible mu no. Sɛnea ɛte biara no, wɔ Bible mu no, nokwaredi kɔ akyiri sen nhyehyɛe ahorow a wofi komam di so mu. Nea ɛka ho ne adwene a ɛne sɛ obi fi ɔdɔ mu bata biribi ho ɔkwampa so sɛnea afoforo benya so mfaso. Nea ɛbɛyɛ na yɛate nea nokwaredi kyerɛ ankasa ase yiye no, ma yensusuw sɛnea Yehowa daa no adi kyerɛɛ Abraham, Mose, Dawid, Israel man, ne adesamma nyinaa no ho nhwɛ.\nYehowa Dii Nokware\nYehowa ka kyerɛɛ n’adamfo Abraham sɛ: “Mene wo kyɛm.” (Genesis 15:1; Yesaia 41:8) Na eyi nyɛ anosɛm ara kwa. Yehowa bɔɔ Abraham ne ne fiefo ho ban gyee wɔn fii Farao ne Abimelek nsam. Ɔboaa Abraham ma ogyee Lot fii ahemfo baanan atirisopam no mu. Yehowa maa Abraham a na wadi mfe 100 ne Sara a na wadi mfe 90 no san nyaa awo tumi sɛnea ɛbɛyɛ na Aseni a wɔahyɛ ne ho bɔ no atumi afa wɔn so aba. Yehowa kɔɔ so ne Abraham dii nkitaho denam anisoadehu, adaeso, ne abɔfo a ɔsomaa wɔn no so. Nokwarem no, Yehowa dii Abraham nokware bere a na ɔte ase ne ne wu akyi bere tenten nso. Wɔ mfehaha pii a etwaam no mu no, Yehowa dii bɔ ahorow a ɔhyɛɛ Abraham asefo, Israel man no so, ɛmfa ho asoɔden a wɔyɛe. Abusuabɔ a na ɛwɔ Abraham ne Yehowa ntam no yɛ nokwaredi ho adanse a edi mũ—ɔdɔ a wɔda no adi.—Genesis, ti 12 kosi 25.\nWɔkae sɛ ‘Yehowa ne Mose dii nhwɛanim kasae sɛ onipa ne ne yɔnko kasa.’ (Exodus 33:11) Yiw, na Mose ne Yehowa wɔ abusuabɔ a emu yɛ den paa sen odiyifo foforo biara a ɔbae ansa na Yesu reba no. Ɔkwan bɛn so na Yehowa dii Mose nokware?\nSɛ́ ɔbarima a na wadi mfe 40 a na ɔwɔ ahoɔden ne tumi no, Mose peree ne ho pɛe sɛ ogye ne nkurɔfo. Nanso na ɛbere nnya nnui. Na ɛsɛ sɛ oguan de bɔ ne nkwa ho ban. Ɔkɔhwɛɛ nguan so mfe 40 wɔ Midian. (Asomafo no Nnwuma 7:23-30) Nanso, Yehowa annyaw no. Wɔ bere a ɛsɛ mu no, ɔsan de Mose bae ma obedii Israel anim ma wofii Misraim.\nSaa ara na Yehowa dii Dawid, Israel hene a ɔto so abien a ogyee din no nokware. Bere a na Dawid da so yɛ abofra no, Yehowa ka kyerɛɛ odiyifo Samuel sɛ: “Sɔre sra no, na ɔno ara ni.” Efi ɛno so rekɔ no, Yehowa fii nokwaredi mu bɔɔ Dawid ho ban kyerɛɛ no kwan bere a na ɔrenyin sɛ obi a obedi Israel nyinaa so hene daakye no. Yehowa gyee no ‘fii gyata ne sisi nsam,’ ɛne Filistini ɔbran Goliat nsam. Ɔmaa Dawid dii nkonim ahorow pii wɔ Israel atamfo so, na Yehowa gyee Dawid fii ne tamfo oniberefo Saul peaw ano.—1 Samuel 16:12; 17:37; 18:11; 19:10.\nƐwom, na Dawid yɛ onipa a ɔnyɛ pɛ. Nokwarem no, ɔyɛɛ bɔne a emu yɛ duru. Nanso, sɛ́ anka Yehowa begyaw no no, ɔdaa nokware dɔ adi kyerɛɛ Dawid a onuu ne ho kɛse no. Wɔ Dawid asetra nyinaa mu no, Yehowa bɔɔ ne ho ban mpɛn pii de koraa ne nkwa so. Ɔde ne ho gyee nsɛm mu di maa ɔmanehunufo no. Ɛyɛ adɔe ampa!—2 Samuel 11:1–12:25; 24:1-17.\nIsrael man mũ no nyinaa hyiraa wɔn ho so maa Yehowa na wɔnam so ne no benyaa abusuabɔ titiriw bere a wɔpenee ahyɛde a ɛwɔ Mose Mmara apam no mu so wɔ Bepɔw Sinai so no. (Exodus 19:3-8) Enti wɔka Israel ho asɛm sɛ ɔware Yehowa. Na Yehowa ka kyerɛɛ no sɛ: “Mede daa adɔe mehu wo mmɔbɔ.” (Yesaia 54:6, 8) Ɔkwan bɛn so na Yehowa dii nokware wɔ abusuabɔ titiriw yi mu?\nYehowa maa Israelfo nea wohia nyinaa na ɛhyɛɛ ɔne wɔn ntam abusuabɔ mu den. Ogyee wɔn fii Misraim, hyehyɛɛ wɔn yɛɛ wɔn ɔman, na ɔde wɔn baa “asase a nufusu ne wo sen wɔ so” so. (Exodus 3:8) Ɔnam asɔfo, Lewifo, ne adiyifo ne asomafo foforo so de honhom fam nkyerɛkyerɛ maa wɔn daa. (2 Beresosɛm 17:7-9; Nehemia 8:7-9; Yeremia 7:25) Bere a ɔman no kɔsom anyame foforo no, Yehowa teɛɛ wɔn so. Bere a wɔsakraa wɔn adwene no, ɔde kyɛɛ wɔn. Nokwarem no, na Israel man no yɛ ‘ɔyere’ a n’aso yɛ den. Nanso, Yehowa ampo no ntɛm. Esiane bɔ ahorow a ɔhyɛɛ Abraham no nti, Ofi nokwaredi mu bataa Israelfo ho kosii sɛ N’atirimpɔw ahorow a ɛfa wɔn ho baam. (Deuteronomium 7:7-9) Hwɛ sɛnea eyi yɛ nhwɛso pa ma awarefo nnɛ!\nYehowa di adesamma nyinaa nso nokware, efisɛ ɔma nnipa nyinaa, nnipa pa ne nnipa bɔne, nsa ka wɔn ahiade atitiriw. (Mateo 5:45; Asomafo no Nnwuma 17:25) Nea ɛsen saa no, ɔde ne Ba no ama sɛ agyede afɔre sɛnea ɛbɛyɛ na adesamma nyinaa atumi anya hokwan ade wɔn ho afi bɔne ne owu nkoasom mu, na wɔanya daa nkwa wɔ Paradise a ɛyɛ pɛ ho anidaso a ɛyɛ anigye. (Mateo 20:28; Yohane 3:16) Agyede nsiesiei no yɛ adeyɛ a ɛsen biara a wɔnam so bɛkora nkwa so ma atu mpɔn. Nokwarem no, na “ɛyɛ boa a wodi boa obi a asiane anaa amanehunu ato no.”\nFa Nneyɛe Pa Da Wo Nokwaredi Adi\nBere a nokwaredi ne adɔe di nsɛ no, ekura ɔma ne ogye ho adwene a emu yɛn den nso. Sɛ woyi adɔe adi kyerɛ wo a, ɛnde wobetumi ahwɛ kwan sɛ wo nso wobɛyɛ ade koro no ara. Nokwaredi so wɔ akatua a ɛfata. Nokwasɛm a ɛyɛ sɛ Dawid tee nea cheʹsedh kyerɛ ase no da adi wɔ ne nsɛm yi mu: “Mɛkotow makyerɛ w’asɔrefi kronkron no, na mada wo din ase.” Dɛn ntia? Esiane “w’adɔe ne wo nokware” nti. (Dwom 138:2) Sɛ́ obi a Yehowa yii adɔe adi kyerɛɛ no no, ɛda adi sɛ ɛkaa Dawid ma ɔsom no kamfoo no. Ɛnde, bere a yesusuw sɛnea Yehowa ada adɔe adi akyerɛ yɛn ho no, so ɛka yɛn ma yɛyɛ biribi ma no? Sɛ nhwɛso no, sɛ wɔbɔ Yehowa din ahohora a, so dwen a wudwen ne din ho no bɛkanyan wo ma woagyina n’akyi?\nEyi ne nea ɛtoo Kristoni bi a na ɔyɛ foforo koraa ne ne yere bere a wɔkɔɔ wɔn busuani bi a onyaa moto akwanhyia ayi ase no. Ná ɛnyɛ nyamesomfo ayi, enti wɔmaa wɔn a wɔahyia hɔ no kwan sɛ wɔnka biribi a wonim mfa nea wawu no ho. Ɔkasafo biako bɔɔ Onyankopɔn sobo wɔ aberante no patuwu no ho denam ka a ɔkae sɛ, ‘Onyankopɔn hia no wɔ ɔsoro, enti na wafa no’ no so. Yɛn nua Kristoni no hui sɛ ɛnyɛ ade a obetumi aka n’ano atom. Ɛwom sɛ na onkura Bible anaa krataa biara a wɔakyerɛw biribi wɔ so de, nanso okogyinaa dɔte siw bi so. Obisae sɛ: “Mugye di sɛ ade nyinaa so tumfo Nyankopɔn a ɔyɛ mmɔborohunufo, a ɔwɔ tema no ani gye tebea a ɛte sɛɛ ho?” Afei, ɔde simma du maa mpofirim ɔkasa, twee adwene sii Kyerɛwnsɛm no so kyerɛkyerɛɛ nea nti a yewu, nea Onyankopɔn ayɛ a ɔde begye adesamma afi owu mu, ne owusɔre ho anidaso a ɛyɛ anigye a ɛde kɔ daa nkwa mu wɔ paradise asase so mu kyerɛɛ wɔn. Nnipa a na wɔboro 100 a na wɔwɔ hɔ no bɔɔ wɔn nsam bere tenten. Akyiri yi onua no kae sɛ: “Anigye a minyae no yɛ nea minnyaa bi saa da. Medaa Yehowa ase sɛ ofi ne nyansa mu akyerɛkyerɛ me na wama manya hokwan adi ne din kronkron no ho adanse.”\nNea ɛka nokware a yebedi ama Yehowa ho ne nokware a yebedi ama N’asɛm Bible no. Dɛn ntia? Efisɛ Yehowa nam Bible no so na ɛkyerɛkyerɛ yɛn sɛnea yɛmmɔ yɛn bra. Nokwarem no, mmara ne nnyinasosɛm a ɛwɔ mu no ne asetra ho nnyinasosɛm a eye sen biara na mfaso wɔ so. (Yesaia 48:17) Mma nhyɛso a afoforo de ba wo so anaa w’ankasa sintɔ bi ntwe wo mfi tie a wubetie Yehowa mmara horow ho. Kɔ so di Onyankopɔn Asɛm nokware.\nNea ɛka nokware a yebedi ama Onyankopɔn ho nso ne nokware a yebedi ama n’ahyehyɛde no. Sɛnea ɛho hia no, wɔ mfe a abɛsen kɔ mu no, wɔakɔ so ayɛ nsakrae ahorow wɔ kyerɛw nsɛm bi ho ntease mu. Nokwasɛm no ne sɛ obiara nni hɔ a odidi yiye honhom fam sen yɛn. (Mateo 24:45-47) Akyinnye biara nni ho sɛ Yehowa akɔ so aboa ne nnɛyi ahyehyɛde no. So yɛn nso yentumi nyɛ saa? A. H. Macmillan yɛɛ saa. Bere tiaa bi ansa na ɔrewu no, ɔkae sɛ: “Mahu sɛnea Yehowa ahyehyɛde no anyin fi mfiase ketewa fi bere a mihyiraa me ho so maa Onyankopɔn a na madi mfe aduonu abiɛsa wɔ September 1900 mu no abedu sɛ abɛyɛ wiase nyinaa asafo a emufo de anigye ne nsiyɛ reka ne nokware no ho asɛm. . . . Bere a m’asase so som a mede ma Onyankopɔn no reba n’awiei no, migye di koraa sɛ Yehowa akyerɛ ne nkurɔfo kwan na wama wɔn nea wohia nyinaa wɔ bere a ɛsɛ mu.” Onua Macmillan fi komam ne nokwaredi mu somee bɛyɛ mfe 66 kosii sɛ owui wɔ August 26, 1966. Ɔyɛɛ nokware a yebedi ama Onyankopɔn ahyehyɛde no ho nhwɛso pa.\nNea ɛka nokware a yebedi ama ahyehyɛde no ho no, so yebedi yɛn ho yɛn ho nokware? Sɛ yehyia ɔtaa a emu yɛ den ho ahunahuna a, so yɛbɛkɔ so adi yɛn nuanom mmarima ne mmea nokware? Wɔ Wiase Ko II no mu no, yɛn nuanom a wɔwɔ Netherlands no yɛɛ nokwaredi ho nhwɛso pa. Nasi Gestapofo no bisabisaa Klaas de Vries, ɔpanyin bi a na ofi Groningen Asafo mu nsɛm yɛɛ no atirimɔdenne de no too obiakofo afiase dan mu nnafua 12, a nsu ne paanoo nkutoo na na wɔde no, na ɛno akyi no, wɔsan bisabisaa no nsɛm. Bere a wɔde tuo kyerɛɛ ne so hunahunaa no sɛ wobekum no no, wɔmaa no simma abien sɛ ɔnkyerɛ baabi a anuanom a asɛyɛde hyehyɛ wɔn nsa wɔ, na ɔnka nsɛm foforo a ɛho hia nkyerɛ wɔn. Ade a Klaas kae ara ne: “Merenka biribi foforo biara nkyerɛ mo. . . . Merenyɛ ɔfatwafo.” Wɔde tuo no hunahunaa no mprɛnsa. Awiei koraa no Gestapofo no gyaee, na wɔde Klaas kɔtoo afiase foforo. Wanyi ne nuanom amma da.\nSo yebedi yɛn busuani a ɔbɛn yɛn sen biara—yɛn aware mu hokafo nokware? Sɛnea Yehowa dii apam a ɔne Israel man yɛe so no, so yɛredi yɛn ayeforohyia ntanka mu nokware? Nea ɛsen nokware a wobɛkɔ so adi no, kɔ so bɔ mmɔden na wo ne wo hokafo no nnya abusuabɔ a emu yɛ den. Yɛ nneɛma a ɛbɛma w’aware agyina. Mommom nyɛ nneɛma, mommɔ nkɔmmɔ, munni mo ho mo ho nokware, mommoa mo ho mo ho na monhyehyɛ mo ho mo ho nkuran, muntie mo ho mo ho, mommom nserew, mommom nsu, mommom nni agoru, mommom nyɛ adwuma na moadu botae ahorow ho, obiara nsɔ ne yɔnko ani, monyɛ nnamfo. Monhwɛ yiye sɛ munnya afoforo ho akɔnnɔ wɔ nna fam. Bere a ɛyɛ papa sɛ mubenya afoforo a wɔnyɛ mo aware mu ahokafo sɛ amannifo ne nnamfo paa mpo no, ɛsɛ sɛ mo aware mu ahokafo nkutoo na munya wɔn ho akɔnnɔ wɔ nna fam. Mommma obi foforo mmɛbata mo aware ho.—Mmebusɛm 5:15-20.\nKɔ so di nokware ma mfɛfo adansefo ne w’abusuafo. Bere a mfe no twam no, mma wo werɛ mfi wɔn. Ma wɔnte wo nka, kyerɛw wɔn, frɛ wɔn telefon so, na sra wɔn. Ɛmfa ho nea asetra de wo besi biara no, bɔ mmɔden sɛ wunni wɔn huammɔ. Ma wɔn ani nnye sɛ wɔbɛka sɛ wonim wo anaa woyɛ wɔn busuani. Nokware a wubedi ama wɔn no bɛma woayɛ den wɔ adetreneeyɛ mu na ɛbɛhyɛ wo nkuran.—Ester 4:6-16.\nYiw, nea ɛka nokwaredi ankasa ho ne nnwuma pa a wɔde kora abusuabɔ a ɛsom bo so. Yɛ nea wubetumi nyinaa fa tua Yehowa adɔe so ka. Suasua Yehowa nokwaredi wɔ sɛnea wo ne Kristofo asafo no, w’aware mu hokafo, w’abusua, ne wo nnamfo di no mu. Fi nokwaredi mu ka Yehowa mmaninyɛ ho asɛm kyerɛ w’afipamfo. Odwontofo no kaa no yiye bere ɔkae sɛ: “Mɛto [Yehowa, NW] adɔe ho dwom daa, mede m’ano mɛka wo nokwaredi makyerɛ awo ntoatoaso a edidi so” no. (Dwom 89:1) So eyi mma yɛmmɛn Onyankopɔn a ɔte saa no? Nokwarem no, “n’adɔe wɔ hɔ daa.”—Dwom 100:5.\nShare Share Nokwafo a Obi Bɛyɛ no Kyerɛ Dɛn?\nw01 10/1 kr. 20-23\nNokware Gyidi So Yebetumi Anya no Nnɛ?\nWubetumi Anya Nokware Gyidi\nSɛ Moretete Mo Mma A Munsuasua Yehowa\nWobɛyɛ Dɛn Atumi Aboa Ɔba “Hohwini”?\nNkurɔfo a Wɔn Ho Yɛ Na a Yebenya Wɔn\nMinyaa Nneɛma A Menhwɛ Kwan Wɔ Yehowa Som Mu\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM October 1, 2001\nShare Share ƆWƐN-ABAN—NEA ADESUA NSƐM WOM October 1, 2001\nƆWƐN-ABAN—NEA ADESUA NSƐM WOM October 1, 2001


Yehowa dɔ ne nkurɔfo (1-5)\nAsɔfo de nneɛma a enni mu na ɛbɔ afɔre (6-14)\nOnyankopɔn din bɛyɛ kɛse wɔ aman nyinaa mu (11)\n1 Atemmusɛm: Asɛm a Yehowa nam Malaki* so ka kyerɛɛ Israel ni: 2 “Makyerɛ sɛ medɔ mo,”+ Yehowa asɛm ni. Nanso mubisa sɛ: “Ɛdɛn na wode akyerɛ sɛ wodɔ yɛn?” “Ɛnyɛ Yakob nua ne Esau?”+ Yehowa asɛm ni. “Medɔɔ Yakob, 3 na Esau de, metan no.+ Memaa ne mmepɔw dan amamfo,+ na mede n’agyapade maa sare so sakraman.”+ 4 “Edom reka sɛ, ‘Wɔabubu yɛn, nanso yɛbɛsan akɔ akɔkyekye nea asɛe no.’ Enti nea asafo Yehowa aka ni: ‘Wɔbɛkyekye, nanso medwiriw agu. Na nkurɔfo bɛfrɛ wɔn “amumɔyɛ asaase” ne “ɔman a Yehowa abu wɔn fɔ afebɔɔ.”+ 5 Mo ara mode mo ani behu, na mobɛka sɛ: “Wɔmma Yehowa so wɔ Israel asaase nyinaa so.”’” 6 “‘Ɔba di n’agya ni,+ na akoa di ne wura ni. Enti sɛ meyɛ agya a,+ nidi a ɛfata me no wɔ he?+ Na sɛ meyɛ owura* a, osuro* a ɛfata me no wɔ he?’ Nea asafo Yehowa reka akyerɛ mo ni, mo, asɔfo a mubu me din animtiaa no.+ “‘Nanso mubisa sɛ: “Ɛdɛn na yɛayɛ de abu wo din animtiaa?’” 7 “‘Ɛne sɛ mode aduan* a ɛho agu fĩ ba m’afɔremuka so.’ “‘Na mubisa sɛ: “Ɛdɛn na yɛayɛ de agu wo ho fĩ?”’ “‘Ɛne sɛ moka sɛ: “Yehowa pon+ yɛ adehunu.” 8 Sɛ mode aboa a n’aniwa abɔ bɛbɔ afɔre a, moka sɛ: “Ɛnyɛ bɔne.” Na sɛ mode aboa a ɔyɛ apakye anaa aboa a ɔyare ba a, moka sɛ: “Ɛnyɛ bɔne.”’”+ “Wopɛ a, fa kɔma w’amrado hwɛ. Wugye di sɛ ɔbɛpɛ w’asɛm, anaa ɔbɛhwɛ w’anim?” asafo Yehowa asɛm ni. 9 “Enti afei, mepa mo kyɛw, monsrɛ Onyankopɔn* na onhu yɛn mmɔbɔ. Sɛ saa nneɛma yi na ɛwɔ mo nsam a mode rebɛbɔ afɔre a, ɔbɛhwɛ mo anim anaa?” asafo Yehowa asɛm ni. 10 “Mo mu hena na obeyi ne yam atoto apon* no mu?+ Efisɛ m’afɔremuka so gya mpo, mosɔ a, mugye biribi.+ M’ani nnye mo ho, na mo nsam akyɛde afɔre biara nni hɔ a m’ani gye ho,”+ asafo Yehowa asɛm ni. 11 “Efi apuei kosi atɔe,* me din bɛyɛ kɛse wɔ aman nyinaa mu.+ Na wɔbɛhyew afɔrebɔde wɔ baabiara, na wɔabɔ afɔre de ahyɛ me din anuonyam sɛ akyɛde a ɛho tew, efisɛ me din bɛyɛ kɛse wɔ aman nyinaa mu,”+ asafo Yehowa asɛm ni. 12 “Nanso mubu no animtiaa*+ ka sɛ, ‘Yehowa pon ho agu fĩ; aba a ɛwɔ so, kyerɛ sɛ, ɛso aduan yɛ adehunu.’+ 13 Mosan ka sɛ, ‘Hwɛ! Ɔbrɛ bɛn ni!’ Mohwɛ a, na moanyinyan mo anim,” asafo Yehowa asɛm ni. “Mode mmoa a moakowia, ne mmoa a wɔyɛ mpakye, ne mmoa a wɔyare na ɛba. Yiw, akyɛde a ɛtete saa na mode brɛ me! Eyi na mopɛ sɛ migye wɔ mo nsam anaa?”+ Yehowa asɛm ni. 14 “Nnome nka onitefo a ɔwɔ odwennini a ɔte apɔw wɔ ne nguan mu, nanso sɛ ɔhyɛ bɔ a ɔde nea wadi dɛm na ɛbɔ afɔre ma Yehowa. Meyɛ Ɔhenkɛse,+ na me din bɛma amanaman no abɔ hu,”+ asafo Yehowa asɛm ni.\n^ Ɛkyerɛ, “Me Somafo.”\n^ Anaa “owura kunini.”\n^ Anaa “obu.”\n^ Anaa “monhwehwɛ Onyankopɔn anim dom.”\n^ Ɛbɛyɛ sɛ ɛyɛ asɔrefi no apon a wɔde ahyɛ ebinom nsa.\n^ Anaa “owiapuei kosi owiatɔe.”\n^ Ebetumi nso akyerɛ, “mubu me animtiaa.”


Genesis 46 NIRV – 1 Mose 46 ASCB | Biblica\nGenesis 46 NIRV – 1 Mose 46 ASCB\n1Enti, Israel de nʼahodeɛ nyinaa siim kɔduruu Beer-Seba. Ɔbɔɔ Onyankopɔn a na nʼagya Isak somm no no afɔdeɛ wɔ hɔ.\n2Anadwo anisoadehunu mu no, Onyankopɔn frɛɛ Yakob sɛ, “Yakob! Yakob!”\nYakob gyee so sɛ, “Me nie.”\n3Onyankopɔn ka kyerɛɛ no sɛ, “Mene Onyankopɔn. Onyankopɔn a wʼagya somm no. Nsuro sɛ wobɛkɔ Misraim, ɛfiri sɛ, mɛma wʼase adɔre ayɛ ɔman kɛseɛ wɔ hɔ. 4Mʼankasa me ne wo bɛkɔ Misraim, na masane ne wo aba ha bio. Ɛduru ɛberɛ a worebɛwu a, wobɛwu Yosef anim.”\n5Afei, Yakob siim firii Beer-Seba. Israel mma no de wɔn agya Yakob, wɔn yerenom ne wɔn mma tenatenaa nteaseɛnam a Farao soma maa wɔde bɛfaa wɔn no mu. 6Wɔfaa wɔn mmoa ne wɔn agyapadeɛ a wɔanya wɔ Kanaan asase so nyinaa kaa wɔn ho kɔɔ Misraim. Yakob ne nʼasefoɔ nyinaa siim kɔɔ Misraim. 7Israel de ne mmammarima, ne nananom, ne mmammaa ne wɔn mma a wɔn nyinaa yɛ nʼasefoɔ kaa ne ho kɔɔ Misraim.\n8Edin a ɛdidi so yi yɛ Israelfoɔ, Yakob asefoɔ a ɔde wɔn kɔɔ Misraim.\n9Ruben nso mmammarima edin na ɛdidi so yi:\n10Simeon nso mmammarima yɛ:\n11Lewi mmammarima din na ɛdidi so yi:\n12Yuda nso mmammarima yɛ:\nEr, Onan, Sela, Peres ne Serah. Nanso Er ne Onan deɛ, wɔwuwuiɛ wɔ Kanaan asase so, ansa na Israel reba Misraim asase so.\nPeres mmammarima yɛ:\n13Isakar mmammarima nso yɛ:\n14Sebulon mmammarima nso yɛ:\n15Wɔn a wɔabobɔ wɔn din yi yɛ Lea mma a ɔne Yakob woeɛ wɔ Paddan-Aram a ne babaa Dina nso ka ho. Saa mmammarima ne ne babaa yi nyinaa dodoɔ si nnipa aduasa mmiɛnsa.\n16Gad nso mma din na ɛdidi so yi:\n17Aser nso mma din na ɛdidi so yi:\nYimna, Isua, Isui ne Beria ne wɔn nuabaa Sera.\n18Yeinom nso ne Silpa, afenaa a Laban de no maa ne babaa Lea a ɔno nso de no maa ne kunu Yakob wareeɛ no mma. Wɔn nyinaa dodoɔ ano si nnipa dunsia.\n20Yosef ne ne yere Asnat, a ɔyɛ Potifera a ɔyɛ On bosomfoɔ babaa woo Manase ne Efraim wɔ Misraim.\n21Benyamin nso mmammarima din na ɛdidi so yi:\n22Saa nnipa a wɔabobɔ wɔn din yi yɛ Rahel mmammarima a ɔne Yakob woeɛ. Wɔn nyinaa dodoɔ ano si nnipa dunan.\n24Naftali nso mmammarima din na ɛdidi so yi:\n25Bilha a ɔyɛ Laban afenaa a ɔde no maa ne babaa Rahel mmammarima a ɔne Yakob woeɛ no na wɔabobɔ wɔn din yi. Na wɔn dodoɔ ano si nnipa baason.\n26Nnipa a Yakob de wɔn kɔɔ Misraim nyinaa, a wɔyɛ nʼasefoɔ ankasa, a ne mmammarima yerenom nka ho dodoɔ ano si aduosia nsia. 27Sɛ wɔde Yosef mmammarima baanu a ɔwoo wɔn wɔ Misraim no ka ho a, na Yakob asefoɔ a ɔde wɔn kɔɔ Misraim no nyinaa dodoɔ ano si nnipa aduɔson.\nFarao Bɔ Yakob Atenaseɛ Wɔ Gosen\n28Israel somaa Yuda, ma ɔdii ɛkan kɔɔ Yosef hɔ kɔbisaa no Gosen ɛkwan. Akyire no, wɔkɔduruu Gosen. 29Yosef siesiee ne nteaseɛnam ma wɔkɔɔ Gosen kɔhyiaa nʼagya Israel. Yosef duruu nʼagya Yakob anim pɛ, ɔbam no, suiɛ ara kwansin.\n30Israel ka kyerɛɛ Yosef sɛ, “Ohunu a mahunu wo sɛ wote ase yi enti, sɛ owuo bɛfa me ɛnnɛ koraa a, mepɛ.”\n31Yosef ka kyerɛɛ ne nuanom no ne nʼagya fiefoɔ no sɛ, “Mɛkɔ makɔka makyerɛ Farao sɛ, ‘Me nuammarimanom ne mʼagya fiefoɔ a na anka wɔte Kanaan asase so nyinaa aba ha abɛka me ho. 32Mmarima no yɛ nnwanhwɛfoɔ. Wɔhwɛ mmoa so. Na wɔde wɔn nnwan ne wɔn anantwie ne biribiara a wɔwɔ aba.’ 33Sɛ Farao frɛ mo, na ɔbisa mo sɛ, ‘Adwuma bɛn na moyɛ a,’ 34momma no mmuaeɛ sɛ, ‘Wo nkoa ayɛn mmoa firi wɔn mmɔfraase, te sɛ deɛ yɛn agyanom yɛeɛ no ara pɛpɛɛpɛ.’ Sɛ moka saa kyerɛ no a, ɔbɛma mode Gosen ayɛ mo atenaeɛ, ɛfiri sɛ, Misraimfoɔ kyiri nnwanhwɛfoɔ kɔkɔɔkɔ.”\nASCB : 1 Mose 46


Luka 5 | Intanɛt So Bible| Wiase Foforɔ Nkyerɛaseɛ\nLuka Asɛmpa 5:1-39\nƆyɛɛ anwonwade ma woyii mpataa pii; asuafo a wodi kan (1-11)\nƆsaa ɔkwatani bi yare (12-16)\nYesu saa obubuafo bi yare (17-26)\nYesu frɛɛ Lewi (27-32)\nWobisaa no akɔnkyen ho asɛm (33-39)\n5 Bere bi, na Yesu gyina Genesaret ɔtare*+ no ho, na na nnipadɔm akyere no so retie Onyankopɔn asɛm. 2 Na ohuu akorow abien sɛ esisi ɔtare no ho, nanso na mpataayifo* no asisi afi mu rehohoro wɔn asau mu.+ 3 Ɔkɔforoo ɔkorow no baako a ɛyɛ Simon dea, na ɔsrɛɛ no sɛ ompia ɔkorow no mfi asaase so nkɔ akyiri kakra. Afei ɔtenaa ɔkorow no mu, na ofii ase kyerɛkyerɛɛ nnipadɔm no. 4 Bere a ogyaee kasa no, ɔka kyerɛɛ Simon sɛ: “Pia kɔ baabi a emu dɔ, na mungu mo asau no mfa nyi nam.” 5 Ɛnna Simon ka kyerɛɛ no sɛ: “Ɔkyerɛkyerɛfo, yɛayɛ adwuma anadwo no nyinaa nso yɛannya hwee.+ Nanso nea woaka yi nti, megu asau no.” 6 Na bere a wɔyɛɛ saa no, woyii mpataa pii. Nokwasɛm ne sɛ, wɔn asau no fii ase tetewee.+ 7 Enti wohim wɔn nsa kyerɛɛ wɔn mfɛfo a wɔwɔ ɔkorow baako no mu sɛ wɔmmɛboa wɔn. Na wɔbae, na wɔde mpataa no hyɛɛ akorow abien no nyinaa mama, na efii ase sɛ ɛremem. 8 Bere a Simon Petro huu eyi no, ɔkotow Yesu nan ase kae sɛ: “Awurade, fi me nkyɛn kɔ, na meyɛ ɔdebɔneyɛfo.” 9 Ɔkaa saa, efisɛ mpataa a woyii no maa ɔne wɔn a wɔka ne ho no nyinaa ho dwiriw wɔn. 10 Sebedeo mma+ Yakobo ne Yohane, a wɔne Simon yɛ adwuma no nso ho dwiriw wɔn. Nanso Yesu ka kyerɛɛ Simon sɛ: “Nsuro. Efi saa bere yi rekɔ no, wubeyi nnipa.”+ 11 Enti wɔsan de akorow no baa asaase so, na wogyaw biribiara hɔ kodii Yesu akyi.+ 12 Bere foforo a ɔwɔ nkurow no baako mu no, hwɛ! ná ɔbarima bi wɔ hɔ a kwata ayɛ ne ho nyinaa!* Bere a ohuu Yesu no, ɔde n’anim butuw fam srɛɛ no sɛ: “Awurade, sɛ wopɛ a, wubetumi asa me yare.”*+ 13 Enti, ɔteɛɛ ne nsa kaa no, na ɔkae sɛ: “Mepɛ! Wo ho ntɔ wo.”* Na amonom hɔ ara, ne kwata no tu yerae.+ 14 Ɛnna ɔhyɛɛ ɔbarima no sɛ ɔnnka nnkyerɛ obiara. Ɔka kaa ho sɛ: “Mmom kɔ na fa wo ho kɔkyerɛ ɔsɔfo no, na esiane sɛ wo ho atɔ wo nti,* fa afɔrebɔde a Mose kyerɛe no+ ma asɔfo no, na ayɛ adanse ama wɔn.”+ 15 Nanso Yesu ho asɛm trɛwee pii, na nnipadɔm pii bae sɛ wɔrebetie no na wasa wɔn yare.+ 16 Nso, ná ɔtaa kɔ baabi a atew ne ho kɔbɔ mpae. 17 Ɛda bi a na ɔrekyerɛkyerɛ no, na Farisifo ne mmarakyerɛfo a wofi nkuraa a ɛwowɔ Galilea ne Yudea ne Yerusalem nyinaa ase aba no tete hɔ, na na Yehowa* tumi wɔ no so a ɔde bɛsa yare.+ 18 Na hwɛ! ná mmarima bi so obubuafo bi a ɔda kɛtɛ so, na na wɔrehwehwɛ ɔkwan a wɔbɛfa so de no abɛto Yesu anim.+ 19 Nnipadɔm no nti, wɔannya kwan amfa no amma mu. Enti wɔforo kɔɔ ɔdan no atifi, na wogyaagyaa ɔne kɛtɛ no mu faa dan no soro bɛtoo Yesu anim.* 20 Bere a Yesu huu wɔn gyidi no, ɔkae sɛ: “Ɔbarima, wɔde wo bɔne akyɛ wo.”+ 21 Ɛnna akyerɛwfo ne Farisifo no fii ase kekae sɛ: “Hena ne saa onipa yi a ɔreka abususɛm yi? Obiara nni hɔ a obetumi de bɔne akyɛ, gye Onyankopɔn.”+ 22 Bere a Yesu huu wɔn adwene no, obisaa wɔn sɛ: “Dɛn na moresusuw ho wɔ mo koma mu yi? 23 Nea ɛwɔ he na ɛyɛ mmerɛw, sɛ́ wɔbɛka sɛ: ‘Wɔde wo bɔne akyɛ wo,’ anaasɛ wɔbɛka sɛ: ‘Sɔre na nantew’? 24 Nanso nea ɛbɛyɛ na moahu sɛ onipa Ba no wɔ tumi wɔ asaase so sɛ ɔde bɔne kyɛ nti—” ɔka kyerɛɛ obubuafo no sɛ: “Mise wo sɛ, sɔre, fa wo kɛtɛ, na kɔ wo fi.”+ 25 Ɛnna obubuafo no sɔre gyinaa wɔn anim, na ɔfaa nea na ɔda so no. Afei ɔkɔɔ ne fi, na ɔrekɔ nyinaa, na ɔrehyɛ Onyankopɔn anuonyam. 26 Na ɛyɛɛ wɔn nyinaa nwonwa, na wofii ase hyɛɛ Onyankopɔn anuonyam. Ehu kaa wɔn ma wɔkae sɛ: “Ɛnnɛ de, yɛahu anwonwade!” 27 Eyi akyi no, opue kohuu obi a ogyigye tow a wɔfrɛ no Lewi sɛ ɔte baabi a wogyigye tow, na ɔka kyerɛɛ no sɛ: “Bedi m’akyi.”+ 28 Ɛnna ogyaw biribiara hɔ, na ɔsɔre dii n’akyi. 29 Afei nso, Lewi tow pon kɛse bi wɔ ne fi maa no, na na wɔn a wogyigye tow no bebree ne nnipa foforo ka wɔn ho ne wɔn redidi.*+ 30 Enti Farisifo ne wɔn akyerɛwfo no fii ase nwiinwii kyerɛɛ n’asuafo no sɛ: “Adɛn nti na mo ne wɔn a wogyigye tow ne nnebɔneyɛfo didi na monom?”+ 31 Yesu buaa wɔn sɛ: “Wɔn a wɔte apɔw no nhia ɔyaresafo; wɔn a wɔyare mmom na wohia.+ 32 Mamma sɛ merebɛfrɛ atreneefo. Mmom mebae sɛ merebɛfrɛ nnebɔneyɛfo sɛ wɔnsakra wɔn adwene.”+ 33 Wɔka kyerɛɛ no sɛ: “Yohane asuafo no taa yɛ akɔnkyen,* na wɔbɔ mpae, na Farisifo asuafo nso yɛ saa ara, nanso w’asuafo de, wodidi, na wɔnom.”+ 34 Yesu ka kyerɛɛ wɔn sɛ: “Bere a ayeforokunu no wɔ ne nnamfonom nkyɛn yi, mubetumi ama ne nnamfonom no ayɛ akɔnkyen anaa? 35 Bere bi bɛba a wɔbɛfa ayeforokunu+ no afi wɔn nkyɛn, saa bere no na wɔbɛyɛ akɔnkyen.”+ 36 Afei, ɔmaa wɔn mfatoho bi sɛ: “Obiara nni hɔ a obetwa ntama foforo de atare ataade dedaw mu. Sɛ ɔyɛ saa a, ataade foforo no bɛtew, na foforo no bɛyɛ soronko wɔ dedaw no ho.+ 37 Bio nso, obiara nni hɔ a ɔde bobesa foforo gu nsã kotoku dedaw mu. Sɛ ɔyɛ saa a, bobesa foforo no bɛpae nsã kotoku no ama bobesa no ahwie agu, na nsã kotoku no bɛsɛe. 38 Mmom ɛsɛ sɛ wɔde bobesa foforo gu nsã* kotoku foforo mu. 39 Obiara a wanom bobesa dedaw no mpɛ bobesa foforo, efisɛ ɔka sɛ, ‘Dedaw no na eye.’”\n^ Kyerɛ sɛ, Galilea Po.\n^ Anaa “kwata aguare no!”\n^ Anaa “wɔn a wɔwɔ Yesu anim no mfinimfini.”\n^ Anaa “ne wɔn te adidipon ho.”\n^ Anaa “taa di mmuada.”


1 Samuel 1 AKCB - 撒母耳记上 1 CCB\n1Na ɔbarima bi fi Ramataim-Sofim a ɛwɔ Efraim bepɔw asase so a ne din de Elkana. Na Elkana yi yɛ Yeroham babarima ne Elihu nena nso. Na wofi Tohu fi, a ɛwɔ Suf abusua mu. 2Na Elkana wɔ yerenom baanu. Na wɔn din de Hana ne Penina. Na Penina wɔ mma. Hana de, na onni ba.\n3Afe biara, na Elkana ne nʼabusuafo kɔ Silo kɔsom, bɔ afɔre ma Asafo Awurade wɔ Awurade fi. Na Eli mmabarima baanu a wɔn din de Hofni ne Pinehas na wɔyɛ Awurade asɔfo wɔ hɔ saa bere no. 4Da biara a Elkana bɛba abɛbɔ afɔre no, ɔde nam no mu nkyɛmu bi ma ne yere Penina ne ne mma no mu biara. 5Nanso Hana de, na ne kyɛfa yɛ sononko, efisɛ na ɔdɔ no yiye. 6Nanso na Awurade ato nʼawode mu nti, na Penina di ne ho fɛw. 7Na saa asɛm yi kɔɔ so afe biara. Bere biara a wɔbɛkɔ Awurade fi no, Penina bɔ Hana akutia. Na eyi ma Hana su na onnidi mpo. 8Ɛba saa a, ne kunu Elkana bisa no se, “Hana, adɛn na woresu? Adɛn nti na wunnidi? Adɛn nti na wo werɛ ahow? So mensom bo mma wo nsen sɛ anka wowɔ mmabarima du mpo?”\nHana Bɔ Mpae Sɛ Ɔpɛ Ɔba\n9Da koro bi a na wɔwɔ Silo no, Hana fii adi anwummere bi a wɔadidi awie sɛ ɔrekɔ Awurade fi akɔbɔ mpae. Na ɔsɔfo Eli te baabi a ɔtena daa wɔ Awurade fi pon ano hɔ. 10Hana fi awerɛhow a ano yɛ den mu sui, bere a na ɔrebɔ Awurade mpae. 11Na ɔhyɛɛ bɔ se, “Ao Asafo Awurade, sɛ wobɛhwɛ wo somfo awerɛhowdi so, na woatie me mpaebɔ ama me ɔbabarima a, ɛno de mede no bɛsan ama wo. Ne nna a obedi nyinaa ɔbɛyɛ wo de. Nea ɛbɛyɛ adansedi sɛ wɔde no ama Awurade ne sɛ wɔremfa oyiwan nka ne ti da.”\n12Ogu so rebɔ mpae no, na Eli hwɛ no. 13Ohuu sɛ ɔrebesebese nʼano, nanso ɔnte nne biara no, Eli susuw sɛ wanom nsa. 14Obisaa no se, “Ɛsɛ sɛ woba ha bere a woabow nsa ana? Ma wʼani nna hɔ!”\n15Na Hana buae se, “Dabi, me wura, memmow nsa, na mmom, me werɛ na ahow nti na mereka mʼahiasɛm akyerɛ Awurade. 16Mesrɛ wo, mfa no sɛ meyɛ ɔbea omumɔyɛfo. Na anibere ne awerɛhow so na merebɔ mpae.”\n17Eli buae se, “Fa asomdwoe kɔ! Israel Nyankopɔn nyɛ wʼabisade mma wo.”\n18Hana teɛ mu se, “Ma wʼafenaa nya wʼanim anuonyam a, awura” Ɔsan kɔ kodidii, na wanni awerɛhow bio.\nWɔwo Samuel De No Ma Onyankopɔn\n19Ade kyee anɔpahema no, ofi no mu nnipa sɔre kɔsom Awurade bio. Afei, wɔsan kɔɔ Rama. Bere a Elkana de ne ho kaa Hana no, Awurade kaee Hana adebisa no, 20na anni da bi, ɔwoo ɔbabarima. Ɔtoo no din Samuel na ɔkae se, “Mibisaa no fii Awurade nkyɛn.”\n21Afe akyi no, Elkana, Penina, ne wɔn mma kɔɔ sɛ wɔrekɔbɔ afirihyia afɔre ama Awurade. 22Hana ankɔ bi. Ɔka kyerɛɛ ne kunu se, “Sɛ abofra no twa nufu a, mede no bɛkɔ Awurade fi na makogyaw no wɔ hɔ ama Awurade afebɔɔ.”\n23Elkana kae se, “Nea wugye di sɛ eye ma wo biara no, yɛ. Tena ha ansa; na Awurade mmoa wo mma wunni wo bɔhyɛ so.” Enti ɔbea no tenaa fie hwɛɛ ne babarima no.\n24Otwaa no nufu wiei no, ɔde no kɔɔ Awurade asɔre fi wɔ Silo. Wɔde nantwinini a wadi mfe abiɛsa ne esiam lita dunsia ne bobesa kakra bae. 25Wɔde nantwinini no bɔɔ afɔre wiee no, wɔde abofra no brɛɛ Eli. 26Hana kae se, “Owura mesrɛ wo. Sɛ wote ase yi, mene ɔbea a obegyinaa wo ho bɔɔ Awurade mpae no. 27Mebɔɔ saa abofra yi ho mpae, na Awurade ayɛ mʼabisade ama me. 28Enti mprempren, mede abofra yi rema Awurade. Ne nkwa nna nyinaa, ɔbɛyɛ Awurade dea.” Na ɔsom Awurade wɔ hɔ.\nAKCB : 1 Samuel 1\n3以利加拿每年都从家乡到示罗去敬拜万军之耶和华，献上祭物。当时以利的两个儿子何弗尼和非尼哈在那里做耶和华的祭司。 4每当献完祭后，以利加拿就会把祭肉分给毗尼娜和她的儿女。 5但他会给哈娜双份祭肉，因为他爱哈娜，虽然耶和华使她不能生育。 6毗尼娜见她不能生育，便常常羞辱她、气她。 7每年来到耶和华的殿时，毗尼娜总是惹她伤心哭泣，以致她吃不下饭。 8她的丈夫以利加拿对她说：“哈娜，你为什么哭？为什么不吃饭？为什么心里难过？有我不是比有十个儿子更好吗？”\n9一天，他们在示罗吃完饭后，哈娜起来祷告。当时，祭司以利正坐在耶和华殿门口的座位上。 10哈娜心中愁苦，一边祷告一边伤心地哭泣。 11她向上帝许愿说：“万军之耶和华啊，如果你眷顾婢女的痛苦，不忘记婢女，赐给婢女一个儿子，我必让他终生事奉你，永不剃他的头1:11 参见民数记6章。。” 12哈娜在耶和华面前祷告，以利注视着她的嘴唇。 13哈娜在心中默祷，只动嘴唇，不出声音，以利以为她喝醉了， 14便对她说：“你要醉到什么时候呢？醒醒酒吧！” 15哈娜答道：“我主啊，我没有喝醉，我淡酒和烈酒都没有喝。我是心里非常愁苦，在耶和华面前倾诉心事。 16请不要以为我是堕落的女人，我心中非常悲伤痛苦，所以一直在祷告。” 17以利说：“你安心地回去吧，愿以色列的上帝答应你的祈求。” 18哈娜说：“谢谢你恩待婢女。”于是，她就去吃饭，不再愁容满面了。\n21第二年，以利加拿带全家人前往示罗，向耶和华献年祭并还所许的愿。 22哈娜没有跟他们同去，她告诉丈夫说：“孩子断奶以后，我会把他带去献给耶和华，让他永远住在那里。” 23以利加拿说：“就依你的意思吧。愿耶和华成就祂的应许。”于是，她就留在家中哺养孩子，直到孩子断奶。 24孩子断奶以后，她就把他带到示罗耶和华的殿，并带去三头公牛、十公斤面粉和一袋酒。 25他们宰了一头公牛后，就把孩子带到以利面前。 26哈娜说：“我主啊，我敢在你面前起誓，我就是那一次站在你这里向耶和华祈求的妇人。 27我求耶和华赐给我一个孩子，祂应允了我的祈求。 28现在，我将他献给耶和华，让他终身事奉耶和华。”\nCCB : 撒母耳记上 1


Genesis 17 | Intanɛt So Bible| Wiase Foforɔ Nkyerɛaseɛ\nAbraham bɛba abɛyɛ aman pii agya (1-8)\nWɔsesaa Abram din frɛɛ no Abraham (5)\nApam a ɛfa twetiatwa ho (9-14)\nWɔsesaa Sarai din frɛɛ no Sara (15-17)\nWɔhyɛɛ no bɔ sɛ ɔbɛwo Isak (18-27)\n17 Bere a Abram dii mfe 99 no, Yehowa yii ne ho adi kyerɛɛ no kae sɛ: “Mene ade nyinaa so Tumfo Nyankopɔn. Nantew m’akwan so, na mma asɛm biara mmma wo ho.* 2 Mɛma apam a me ne wo ayɛ no aba mu,+ na mɛma w’asefo adɔɔso papaapa.”+ 3 Ɛnna Abram de n’anim butuw fam, na Onyankopɔn toaa so ka kyerɛɛ no sɛ: 4 “Hwɛ, me na me ne wo ayɛ apam;+ wobɛyɛ aman pii agya.+ 5 Wɔremfrɛ wo Abram* bio, na mmom wɔbɛfrɛ wo Abraham* efisɛ mɛma woayɛ aman pii agya. 6 Mɛma w’ase atrɛw kɛse paa na mɛma woayɛ aman, na ahemfo befi wo mu aba.+ 7 “Na mɛma apam a me ne wo ne w’aseni* ayɛ no atena hɔ+ sɛ daa apam de akosi awo ntoatoaso a ɛbɛba nyinaa so, na wo ne w’aseni* a obedi w’akyi aba nyinaa, mɛyɛ mo Nyankopɔn. 8 Kaanan asaase a wobɛsoɛɛ so sɛ ɔhɔho no,+ mede ne nyinaa bɛma wo ne w’asefo* a wobedi w’akyi aba no sɛ mo agyapade daa; na mɛyɛ wɔn Nyankopɔn.”+ 9 Onyankopɔn ka kyerɛɛ Abraham bio sɛ: “Di m’apam so, wo ne w’asefo* ne wɔn awo ntoatoaso a wobedi akyi aba nyinaa. 10 Apam a me ne wo ayɛ a wo ne w’asefo* a wobedi w’akyi aba nyinaa bedi so no ni: Mo mu ɔbarima biara ntwa twetia.*+ 11 Muntwa twetia na ɛnyɛ apam a me ne mo ayɛ no ho sɛnkyerɛnne.+ 12 Mo awo ntoatoaso nyinaa mu no, sɛ mo mu ɔbarima biara di nnawɔtwe a, wɔwoo no wo fi oo, ɔnyɛ w’aseni* nanso wode sika tɔɔ no fii ɔhɔho hɔ oo, muntwa no twetia.+ 13 Ɛsɛ sɛ ɔbarima biara a wɔawo no wo fi ne obiara a wode sika atɔ no no twa twetia;+ na m’apam ho sɛnkyerɛnne a ɛwɔ mo honam mu yi bɛyɛ daa apam. 14 Ɔbarima biara a wontwaa no twetia no, saa onipa* no, sɛ wantwa twetia a, wonkum no.* Wabu m’apam so.” 15 Ɛnna Onyankopɔn ka kyerɛɛ Abraham sɛ: “Wo yere Sarai*+ nso, mfrɛ no Sarai bio, efisɛ afei de wɔbɛfrɛ no Sara.* 16 Mehyira no na mama wawo ɔbabarima nso ama wo;+ mehyira no na mama wayɛ aman; na n’asefo bɛyɛ ahemfo.” 17 Na Abraham tee no, ɔde n’anim butuw fam serewee, na ɔkae wɔ ne komam sɛ:+ “Ɔbarima a wadi mfe 100 betumi anya ɔba, na Sara nso, ɔbea a wadi mfe 90 no bɛwo anaa?”+ 18 Enti Abraham ka kyerɛɛ nokware Nyankopɔn no sɛ: “Minyae a, anka woahyira Ismael!”+ 19 Ɛnna Onyankopɔn kae sɛ: “Hu sɛ wo yere Sara bɛwo ɔbabarima ama wo, na to no din Isak.*+ Mɛma me ne n’apam agyina, na ayɛ daa apam ama n’asefo.*+ 20 Na w’abisade a ɛfa Ismael ho no nso, mate. Hwɛ, mehyira no ama n’ase atrɛw na n’asefo ayɛ pii. Mpanyimfo 12 befi ne mu aba, na mɛma wayɛ ɔman kɛse.+ 21 Nanso m’apam no de, ɛbɛba mu wɔ Sara ba Isak+ a ɔbɛwo no afe sesɛɛ no so.”+ 22 Bere a Onyankopɔn ne Abraham kasa wiei no, ogyaw no hɔ kɔɔ soro. 23 Ɛnna Abraham faa ne ba Ismael ne mmarima a wɔwoo wɔn wɔ ne fi no nyinaa ne obiara a ɔde sika tɔɔ no, ɔbarima biara a ɔwɔ Abraham fi, na otwaa wɔn twetia saa da no ara sɛnea Onyankopɔn ka kyerɛɛ no no.+ 24 Wotwaa Abraham twetia+ no, na wadi mfe 99. 25 Na ne ba Ismael nso, bere a wotwaa no twetia no, na wadi mfe 13.+ 26 Enti saa da no ara na wotwaa Abraham ne ne ba Ismael nyinaa twetia. 27 Ne fi mmarima nyinaa, wɔn a wɔwoo wɔn ofie hɔ ne wɔn a ɔde sika tɔɔ wɔn fii ahɔho hɔ nyinaa nso, wotwaa wɔn twetia.\n^ Anaa “na wie pɛyɛ.”\n^ Ɛkyerɛ, “Agya No Korɔn (Wɔama No So).”\n^ Ɛkyerɛ, “Dodow Agya (Nnipadɔm Agya); Nnipa Pii Agya.”\n^ Anaa “ntwa ne dua.”\n^ Anaa “wobetwa no afi ne nkurɔfo mu akyene.”\n^ Ebetumi akyerɛ “Aperepere.”\n^ Ɛkyerɛ, “Ɔdehye.”\n^ Ɛkyerɛ, “Ɔserew.”


3 Ɛno akyi no, Hiob buee n’ano, na ɔdomee ne da.+ 2 Nea Hiob kae ni: 3 “Ma ɛda a wɔwoo me no nyera,+Ɛne anadwo a obi kae sɛ, ‘Wɔanyinsɛn ɔbabarima’ no! 4 Saa da no, ma ɛnnan sum.Mma Onyankopɔn mmfi soro nnhwehwɛ akyi kwan,Mma adekyee hann nso nnhyerɛn wɔ so. 5 Ma esum ne esum kabii nnye mfa.Ma omununkum ntena so.Ma nea ɛma adekyee duru sum nhunahuna no.+ 6 Saa anadwo no—ma esum kabii mfa;+Mma ennnya anigye wɔ afe nna no mu;Mma wɔnnkan mmfra asram dodow no. 7 Hwɛ! Saa anadwo no—ma ɛnyɛ obonin;Mma wɔnnto ahurusi dwom biara wom.+ 8 Ma wɔn a wɔdome ɛda mmɔ no dua,Wɔn a wɔhwanyan ɔdɛnkyɛm*+ no. 9 Ma ahemadakye nsoromma nnuru sum;Ma ɛntwɛn hann nanso mma ɛmmma;Mma adekyee hann mmpue wɔ so. 10 Efisɛ antoto me maame yafunu apon mu,+Enti anyi ɔhaw amfi m’ani so. 11 Dɛn nti na manwu ɔyafunu mu?+Dɛn nti na mifi yafunu mu reba no, mannyaa mu? 12 Dɛn nti na nkotodwe behyiaa me,Na minyaa nufu+ numii? 13 Anka saa bere yi mada ma me ho adwo me;+Anka mada; anka meregye m’ahome;+ 14 Me ne ahene ne asase so afotufo,+Wɔn a wɔkyekye amamfõ fa,+ 15 Anaa me ne atitiriw a wɔwɔ sika,Wɔn a wɔde dwetɛ hyehyɛ wɔn afie mã; 16 Anaa te sɛ ɔba a wɔapɔn no ahintawee mu+ no, anka mamma,Te sɛ nkokoaa a wɔanhu hann da.+ 17 Ɛhɔ na nnebɔneyɛfo haw nni bio,+Ɛhɔ na wɔn a wɔn ahoɔden asa home.+ 18 Nneduafo nyinaa te hɔ dwoodwoo;Wɔnte nea opiapia wɔn kɔ adwuma+ no nne. 19 Ɛhɔ na nnipa akɛse ne nketewa nyinaa yɛ pɛ,+Na akoa ade ne ho afi ne wura nsam. 20 Dɛn nti na Onyankopɔn de hann ma ɔmanehunufo,Na ɔde nkwa ma wɔn a wɔn kra abotow?+ 21 Dɛn nti na ebinom twɛn owu nanso ɛmma,+Bere a wɔbɔre hwehwɛ no kyɛn akorade a ahintaw? 22 Wɔn a wɔn ani gye boro so no,Wonya anigye kɛse efisɛ wonya ɔdamoa. 23 Dɛn nti na Onyankopɔn de hann ma ɔbarima a wɔde ne kwan ahintaw,+A Onyankopɔn aka no ahyem?+ 24 M’aduan anim na migu ahome,+M’apinisi hwie sɛ nsu;+ 25 Akomatusɛm a misuro no, ɛno na ɛba me so;Na nea ɛyɛ me hu na ɛto me.+ 26 M’asom nnwoo me, na me ho ntɔɔ me,Minnyaa ɔhome, nanso ahoyeraw ba ara.”\n^ Hebri mu, “Lewiatan.”


Ma W’awareɛ Nnyina na Emu Nyɛ Anika | Ɔwɛn-Aban\nDa Yehowa Ase na Nya Nhyira\nAwurade Anwummeduane No—Nea Enti a Yɛhyɛ Ho Fã\nMa W’awareɛ Nnyina na Emu Nyɛ Anika\nMa Yehowa Nhyɛ W’awareɛ Mu Den na Ɔmmɔ Ho Ban\nƆdɔ Kann To Ntwa Da—Ɛyɛ Ampa?\nKENKAN WƆ Cakchiquel (Central) Cambodian Dangme English Ewe French Ga Garifuna Greenlandic Hmong (White) Kimbundu Lingala Maltese Mam Mazatec (Huautla) Myanmar Nahuatl (Central) Nahuatl (Huasteca) Ngabere Portuguese Quechua (Ancash) Quechua (Ayacucho) Spanish Tahitian Tlapanec Totonac Twi Umbundu\nƆwɛn-Aban—Nea Adesua Nsɛm Wom | January 2015\n“Sɛ Yehowa ansi fie no a, ɛho adwumayɛfoɔ brɛ gu kwa.”—DWOM 127:1a.\nWOBƐTUMI AKYERƐKYERƐ MU?\nNsɛnnennen bɛn na awarefoɔ taa hyia?\nƆkwan bɛn so na awarefoɔ bɛtumi ama Yehowa aba wɔn awareɛ mu?\nƆkwan bɛn so na okunu ne ɔyere bɛtumi de Yesu afotuo ayɛ adwuma na wɔanya tema ama wɔn ho?\n1-3. Nsɛmnsɛm bɛn na awarefoɔ taa hyia? (Hwɛ mfoni a ɛwɔ adesua yi mfiaseɛ no.)\nƆBARIMA bi ne ne yere atena mfie 38, na n’ani gye n’awareɛ mu. Ɔbarima yi kaa sɛ: “Sɛ wopɛ paa sɛ w’awareɛ gyina, na woyɛ nea wobɛtumi biara sɛ ɛbɛgyina a, Yehowa bɛhyira wo.” Enti, sɛ ɛto nea ɛyɛ den mpo a, okunu ne ɔyere nyinaa bɛtumi aboa wɔn ho wɔn ho na wɔn awareɛ ayɛ dɛ.—Mmebusɛm 18:22.\n2 Ɛyɛ dɛn ara a, nsɛmnsɛm bɛsɔre wɔ awareɛ mu. Bible mpo ka sɛ awarefoɔ ho “bɛhiahia wɔn ɔhonam mu.” (1 Korintofoɔ 7:28) Adɛn ntia? Da biara wɔ ne nsɛm, na wei bɛtumi ama awarefoɔ ho ahiahia wɔn. Sintɔ wɔ ɔbarima ne ɔbaa nyinaa ho, enti ɛtɔ da a baako bɛyɛ biribi ma aha ɔfoforɔ no. Wobɛhwɛ mpo na tɛkrɛma no aka biribi a ɛnsɛ sɛ ɛka. (Yakobo 3:2, 5, 8) Awarefoɔ pii yɛ adwumaden sɛnea ɛbɛyɛ a wɔbɛnya biribi kakra aba fie, na berɛ koro no ara ɛsɛ sɛ wɔnya berɛ tete wɔn mma. Ɛtɔ da a, wei de ɔbrɛ ne kɔdaanna bɛto wɔn so, enti ebia ɛbɛyɛ den sɛ wɔbɛnya berɛ aka wɔn awareɛ no hye. Afei sikasɛm, yareɛ, ne nsɛnnennen foforɔ wɔ hɔ, na wei nyinaa bɛtumi ama ɔdɔ ne obuo a awarefoɔ wɔ ma wɔn ho no abrɛ ase. Ebia yɛbɛhu sɛ awarefoɔ bi te hɔ fɛfɛɛfɛ, nanso ɛno mpo, “ɔhonam nnwuma” te sɛ adwamammɔ, ahohwie, nitan, ntawantawadie, ahoɔyaa, bobɔne, ne mansotwe bɛtumi adidi awareɛ no ase.—Galatifoɔ 5:19-21.\n3 Nea ɛsɛe asɛm no koraa ne tebea a yɛwom wɔ “nna a ɛdi akyire” yi mu no. Nnipa yɛ ahopɛ ne pɛsɛmenkomenya na wɔnni obuo mma Onyankopɔn. Su a ɛte saa bɛtumi de awareɛ ato asiane mu. (2 Timoteo 3:1-4) Nanso wei nyinaa da nkyɛn a, ɔtamfo tirimuɔdenfoɔ bi asi nketekrakye sɛ ɔbɛgu awareɛ. Ɔsomafoɔ Petro bɔ yɛn kɔkɔ sɛ: “Mo tamfo Bonsam nenam sɛ gyata a ɔrebobom apɛ obi amene no.”—1 Petro 5:8; Adiyisɛm 12:12.\n4. Ɛbɛyɛ dɛn na awareɛ atumi agyina na anigyeɛ aba mu?\n4 Ɔbarima bi a ɔwɔ Japan kaa sɛ: “Na me sikasɛm nyɛ koraa, na na me ne me yere nso mmɔ nkɔmmɔ. Enti daa na wayɛ hahaaha. Nnansa yi, yareɛ bi kaa no too hɔ a na ɛnyɛ asɛm ketewa. Ɛtɔ da a, wei nyinaa de akasakasa ba yɛn ntam.” Nsɛmnsɛm bɛtumi aba awareɛ mu, nanso yɛbɛtumi adi so. Yehowa bɛtumi aboa awarefoɔ ma wɔn awareɛ agyina na anigyeɛ aba mu. (Kenkan Dwom 127:1.) Momma yɛnhwɛ nneɛma nnum a ɛbɛboa ma awareɛ agyina na aseɛ atim. Bio nso yɛbɛhwɛ nea enti a ɔdɔ ma awareɛ sɔ.\nMA YEHOWA MMRA W’AWAREƐ MU\n5, 6. Ɔkwan bɛn so na okunu ne ɔyere bɛtumi ama Yehowa aba wɔn awareɛ mu?\n5 Yehowa na ɔhyehyɛɛ awareɛ, enti adeɛ baako a ɛbɛtumi ama awareɛ anya nnyinasoɔ paa ne sɛ awarefoɔ no bɛbrɛ wɔn ho ase ama Yehowa na wɔadi no nokorɛ. (Kenkan Ɔsɛnkafoɔ 4:12.) Enti sɛ awarefoɔ pɛ sɛ Onyankopɔn ba wɔn awareɛ mu a, ɛsɛ sɛ wɔdi n’ahyɛdeɛ so. Bible ka sɛ: “W’aso bɛte asɛm bi wɔ w’akyi sɛ: ‘Ɛkwan no nie. Momfa so.’ Sɛ momane fa nifa oo, mofa benkum oo, momfa so.” (Yesaia 30:20, 21) Sɛ awarefoɔ bom kenkan Bible a, ɛkyerɛ sɛ wɔawɛn wɔn ‘aso’ ama Yehowa asɛm. (Dwom 1:1-3) Sɛ wɔma abusua som tu mpɔn na ɛyɛ anika na wɔhwɛ ma no toatoa so daa a, ɛbɛhyɛ wɔn den na wɔn awareɛ asɔ. Afei ɛsɛ sɛ wɔbom bɔ mpaeɛ da biara da; wei bɛma awareɛ no ayɛ den, na Satan wiase no rentumi nnidi aseɛ.\nSɛ awarefoɔ bom som Yehowa a, ɛbɛka wɔn abɛn no, na wɔn dɔ mu bɛyɛ den ma wɔn awareɛ asɔ (Hwɛ nkyekyɛm 5, 6)\n6 Ɔbarima bi a ɔfiri Germany a ɔde Gerhard kaa sɛ: “Berɛ biara a mente-me-ho-ase anaa wontwiwontwi bɛtena yɛn anigyeɛ so no, afotusɛm a ɛwɔ Onyankopɔn Asɛm mu no boa ma yɛnya aboterɛ na yɛde nsɛm kyɛ.” Ɔkaa sɛ su a ɛte saa ho hia na ama awareɛ asɔ. Sɛ okunu ne ɔyere bom som Onyankopɔn na wɔma no tena wɔn awareɛ mu a, ɛka wɔn fam Onyankopɔn ho na ɛma awareɛ no gyina pintinn.\nOKUNUNOM A WƆDI WƆN ABUSUA SO YIE\n7. Sɛn na ɛsɛ sɛ okunu ne ne yere di?\n7 Ɔbarima ne abusua ti, na sɛ ɔdi n’asɛdeɛ ho dwuma yie a, ɛbɛtumi ama abusua no ayɛ den na anigyeɛ aba mu. Bible ka sɛ: “Ɔbarima biara ti ne Kristo; ɔbaa nso ti ne ɔbarima.” (1 Korintofoɔ 11:3) Wei kyerɛ sɛn? Sɛnea Yesu ne n’asuafoɔ no dii no, saa ara na ɛsɛ sɛ ɔbarima ne ne yere di. Ná Yesu nyɛ kankabi tirimuɔdenfoɔ. Mmom na ɔdɔ nnipa, ne yam yɛ, ɔte asɛm ase, ɔdwo, na ɔbrɛ ne ho ase.—Mateo 11:28-30.\n8. Dɛn na ɔbarima bɛyɛ na ne yere abu no na wadɔ no?\n8 Sɛ mmarima suasua Kristo a, ɛho renhia sɛ daa wɔbɛka akyerɛ wɔn yere sɛ: ‘Ɛsɛ sɛ wobu me.’ Mmom wɔbɛkɔ so ara anya wɔn yerenom ho aboterɛ na ‘wɔadi wɔn ni sɛ anwenneɛ a ɛyɛ mmerɛ.’ (1 Petro 3:7) Sɛ ɔbarima ne ne yere wɔ fie oo, wɔwɔ abɔnten oo, ɛsɛ sɛ n’anom asɛm ma ɔbaa no anim ba nyam na ɔkyerɛ sɛ ne ho asɛm hia no. Sɛ mmarima yɛ saa a, ɛbɛkyerɛ sɛ wɔn yerenom som bo ma wɔn. (Mmebusɛm 31:28) Sɛ ɔbarima kyerɛ sɛ ɔdɔ ne yere a, ɔbaa no nso bɛdɔ no na wabu no, na Yehowa nso bɛhyira awareɛ no so.\nƆYERENOM A WƆBRƐ WƆN HO ASE\n9. Ɛdeɛn na ɔyere de bɛkyerɛ sɛ ɔbrɛ ne ho ase?\n9 Sɛ yɛdɔ Yehowa na yɛdi n’ahyɛdeɛ so a, yɛbɛbrɛ yɛn ho ase ahyɛ “Onyankopɔn nsa a tumi wom no ase.” (1 Petro 5:6) Ɔkwan titire baako a ɔbaa bɛkyerɛ sɛ wabrɛ ne ho ase ahyɛ Yehowa tumi ase ne sɛ ɔne ne kunu bɛyɛ baako na waboa no. Bible ka sɛ: “Ɔyerenom, mommrɛ mo ho ase mma mo kununom, sɛdeɛ ɛfata Awurade mu.” (Kolosefoɔ 3:18) Ɛyɛ nokorɛ, ɛnyɛ berɛ nyinaa na ɔbaa ne ne kunu bɛyɛ adwene wɔ nsɛm ho. Nanso sɛ ɔbarima no si gyinaeɛ na ɛntia Onyankopɔn mmara a, ɛsɛ sɛ ɔbaa no brɛ ne ho ase na ɔgye tom.—1 Petro 3:1.\n10. Adɛn nti na ahobrɛaseɛ ho hia?\n10 Yehowa ama ɔyerenom asɛdeɛ bi a nidie wom wɔ abusua no mu. Ɔbaa yɛ ɔbarima “hokafoɔ.” (Malaki 2:14) Sɛ awarefoɔ resi gyinaeɛ bi a, ɔbaa no bɛto ne bo ase akyerɛ n’adwene, nanso sɛ wɔbɔ asɛm no pɔ wie a, ɔbɛbrɛ ne ho ase agye atom. Ɛnneɛ, deɛn na ɔbarima no bɛyɛ de akyerɛ sɛ n’ani da hɔ? Ɛne sɛ nea ne yere wɔ ka biara ɔbɛyɛ aso atie. (Mmebusɛm 31:10-31) Sɛ ɔbaa brɛ ne ho ase ma ne kunu a, ɛma anigyeɛ, asomdwoeɛ, ne baakoyɛ ba abusua no mu. Wei ma awarefoɔ no akoma tɔ wɔn yam, efisɛ wɔnim sɛ wɔreyɛ nea ɛsɔ Onyankopɔn ani.—Efesofoɔ 5:22.\n“MOMFA MFIRIFIRI MO HO KORAKORA”\n11. Adɛn nti na ɛhia sɛ yɛde mfomsoɔ firi?\n11 Adeɛ foforɔ wɔ hɔ a ɛboa ma awareɛ gyina paa. Ɛno ne sɛ awarefoɔ de mfomsoɔ bɛfirifiri wɔn ho. Sɛ ‘wɔnya wɔn ho aboterɛ na wɔde firifiri wɔn ho’ a, awareɛ no bɛsɔ paa. (Kolosefoɔ 3:13) Nanso sɛ awarefoɔ nya asɛm na wɔsɔ mu twann anaa wɔkɔtwetwe nsɛm a atwam ba a, nkakrankakra awareɛ no bɛgyigya. Sɛnea ɛdan bi ho paapae a, nkakrankakra ɛgo no, saa ara na abufuo anaa menasepɔ bɛma ayɛ den sɛ awarefoɔ de mfomsoɔ bɛfirifiri wɔn ho na wɔabom atena asomdwoeɛ mu. Nanso sɛ awarefoɔ de firifiri wɔn ho sɛnea Yehowa de wɔn mfomsoɔ firi wɔn no a, awareɛ no bɛsɔ paa.—Mika 7:18, 19.\n12. Ɔkwan bɛn so na “ɔdɔ kata bɔne pii so”?\n12 Ɔdɔ kann ‘mfa bɔne nhyɛ ne mu.’ Mmom “ɔdɔ kata bɔne pii so.” (1 Korintofoɔ 13:4, 5; kenkan 1 Petro 4:8.) Enti sɛ yɛdɔ obi a, yɛrentumi nkan mpɛn dodoɔ a yɛde ne bɔne bɛfiri no. Berɛ bi ɔsomafoɔ Petro bisaa Yesu mpɛn dodoɔ a obi yɛ no bɔne a ɛsɛ sɛ ɔde firi no. Yesu buaa sɛ: “Ɛnkɔsi mprɛ aduɔson nson.” (Mateo 18:21, 22) Ná Yesu repɛ akyerɛ sɛn? Nea na ɔrepɛ akyerɛ ne sɛ Kristofoɔ rentumi nkan mpɛn dodoɔ a wɔde mfomsoɔ bɛfiri; ɛsɛ sɛ wɔyɛ saa daa.—Mmebusɛm 10:12. * (Hwɛ aseɛ hɔ asɛm no.)\n13. Dɛn na ɛbɛma ayɛ mmerɛ sɛ yɛde bɔne bɛkyɛ?\n13 Ɔbaa bi a ɔwɔ Germany a ɔde Annette kaa sɛ: “Sɛ awarefoɔ nnim bɔne fakyɛ a, wɔbɛnya wɔn ho menasepɔ na obiara rennye ne yɔnko nni bio. Afei nkakrankakra awareɛ no bɛgyigya. Nanso sɛ awarefoɔ tumi gyaa nsɛm mu ma ɛka a, ɛka wɔn bom ma awareɛ no tim.” Sɛ wo hokafoɔ yɛ biribi ma wo a, ma no nhu sɛ w’ani sɔ na da no ase. Fa w’ani to fam hwɛ nneɛma a wobɛtumi akamfo no wɔ ho. Woyɛ saa a, ɛbɛyɛ mmerɛ sɛ wode ne mfomsoɔ bɛkyɛ no. (Kolosefoɔ 3:15) Monsua bɔne fafiri, na ɛbɛma moanya asomdwoeɛ, baakoyɛ, ne Onyankopɔn anim dom.—Romafoɔ 14:19.\n‘NEA WOPƐ SƐ NNIPA YƐ WO NO, YƐ WƆN SAA ARA’\n14, 15. Asɛm bɛn na Yesu kaeɛ? Ɔkwan bɛn so na ɛbɛtumi aboa ma awareɛ agyina?\n14 Sɛ obi ne wo rekasa a, wopɛ sɛ ɔde obuo ne nidie ma wo. Sɛ wo nso na worekasa a, wopɛ sɛ nkurɔfoɔ yɛ aso tie wo na wɔkyerɛ sɛ wɔwɔ atenka. Ebia woate pɛn sɛ obi reka sɛ: “Nea asomasi ayɛ me no, mɛyɛ no bi atua ka.” Ɛtɔ da a, nteaseɛ wom. Nanso Bible se: “Nka sɛ: ‘Sɛ ɔyɛɛ me no, saa ara na mɛyɛ no.’” (Mmebusɛm 24:29) Yesu kyerɛɛ nkurɔfoɔ nea wɔbɛyɛ wɔ tebea a ɛte saa ho. N’asɛm no boa ma yɛtumi ne nnipa nyinaa tena yie. Ɔkaa sɛ: “Sɛdeɛ mopɛ sɛ nnipa yɛ mo no, monyɛ wɔn saa ara.” (Luka 6:31) Yesu anka sɛ nea nnipa yɛ yɛn no yɛnyɛ wɔn saa ara, na mmom ɔkaa sɛ nea yɛpɛ sɛ wɔyɛ yɛn no, yɛnyɛ wɔn saa ara. Dɛn na wei kyerɛ wɔ awareɛ mu? Ɛkyerɛ sɛ nea yɛpɛ sɛ yɛnya fi awareɛ mu no, yɛmfa saa ara nhyɛ awareɛ no mu.\nNea yɛpɛ sɛ yɛnya fi awareɛ mu no, yɛmfa saa ara nhyɛ awareɛ no mu\n15 Adeɛ baako nso a ɛboa ma awareɛ gyina ne sɛ awarefoɔ no bɛnya tema ama wɔn ho. Ɔbarima warefoɔ bi a ɔwɔ South Africa kaa sɛ: “Yɛbɔ mmɔden sɛ yɛde Yesu asɛm no bɛyɛ adwuma. Nokwasɛm nie, ɛtɔ da a yɛn adwene nhyia wɔ nsɛm bi ho. Nanso obiara bɔ mmɔden sɛ nea ɔpɛ sɛ ne yɔnko yɛ no no, ɔno nso bɛyɛ no saa ara. Yɛpɛ sɛ yɛn mu biara bu ne yɔnko na ɔdi no ni.”\n16. Dɛn na ɛnsɛ sɛ okunu anaa ɔyere de yɛ ne hokafoɔ?\n16 Sɛ wo kunu anaa wo yere wɔ mmerɛyɛ anaa su bi a ɛteetee wo a, mmɔ ho dawuro mma afoforɔ nte. Mfa nyi nsɛnkwaa mpo. Kae sɛ awareɛ nyɛ akansie na woakyerɛ sɛ wo na w’ano yɛ ya anaa wo ho yɛ den anaa wotumi teateam. Yɛn nyinaa tɔ sin, enti ɛtɔ da a yɛbɛyɛ biribi ama aha afoforɔ. Nanso wei mma okunu anaa ɔyere kwan sɛ ɔnhyɛ ne hokafoɔ aniwuo anaa ɔnsopa no. Biribi foforɔ wɔ hɔ a ɛnsɛ sɛ awarefoɔ da so ho daeɛ koraa. Ɛyɛ dɛn? Ɛno ne sɛ baako bɛsum ne yɔnko anaa ɔbɛtene ne nsa abɔ no.—Monkenkan Mmebusɛm 17:27; 31:26.\n17. Ɔkwan bɛn so na okunu bɛtumi de Yesu asɛm no ayɛ adwuma na wanya tema ama ne yere?\n17 Mmeae bi wɔ hɔ a ɔbarima boro ne yere anaa ɔdwoodwoo no de kyerɛ sɛ ɔno ne barima. Nanso Bible ka sɛ: “Deɛ ne bo kyɛre fuo no yɛ sene dɔmmarima, na deɛ ɔdi ne honhom soɔ yɛ sene deɛ ɔko fa kuro.” (Mmebusɛm 16:32) Nokwasɛm nie, sɛ obi hwe ne yere anaa ɔdwoodwoo no a, na ɔnyɛ ɔbarima. Ná Yesu ne ɔbarima a ɔsene biara a watena ase pɛn, nanso na n’ahosodie yɛ krabɛhwɛ. Enti sɛ yɛreka ɔbarima a, ɔno ne obi a ɔtumi di ne ho so te sɛ Yesu. Yɛnhwɛ ɔdwontofoɔ Dawid nso. Na ɔyɛ obi a ne ho yɛ den na ne koko yɛ duru, nanso tie nea ɔkaeɛ: “Mo bo fu a, monnyɛ bɔne. Momma mo nsɛm ntena mo akoma mu mo mpa so, na monyɛ komm.”—Dwom 4:4.\n18. Adɛn nti na ɛsɛ sɛ yɛkɔ so da ɔdɔ adi?\n18 Monkenkan 1 Korintofoɔ 13:4-7. Su a ɛhia paa wɔ awareɛ mu ne ɔdɔ. Bible ka sɛ: “Monhyɛ ayamhyehyeɛ, ayamyɛ, ahobrɛaseɛ adwene, ɔdwoɔ, ne abodwokyɛreɛ. Na yeinom nyinaa akyi no, monhyɛ ɔdɔ ɛfiri sɛ ɛyɛ koroyɛ homa a ɛyɛ pɛ.” (Kolosefoɔ 3:12, 14) Ɛsɛ sɛ okunu ne ɔyere nya ɔdɔ kann ma wɔn ho. Wɔyɛ saa a, na wɔresuasua Yesu Kristo; ɔno na ɔde ne nkwa too hɔ maa afoforɔ. Ɛyɛ nokorɛ, ɛtɔ da a ɔbarima anaa ɔbaa no bɛyɛ biribi ama ayɛ baako ahi, anaa baako bɛyare dendeenden, anaa wɔn ho bɛkyere wɔn wɔ sika fam. Wobɛhwɛ mpo na nsenom de wɔn nsɛm redwan wɔn ho. Nanso sɛ ɔdɔ kann wɔ awareɛ no mu a, weinom biara rentumi ntete awarefoɔ no ntam.\n19, 20. (a) Ɛbɛyɛ dɛn na okunu ne ɔyere ama wɔn awareɛ agyina na anigyeɛ aba mu? (b) Dɛn na yɛbɛsusu ho wɔ adesua a ɛdi hɔ no mu?\n19 Sɛ awareɛ bɛgyina a, ɛhia ɔdɔ, nokorɛdie, ne animia. Sɛ nsɛmnsɛm bi sɔre a, ɛnsɛ sɛ awarefoɔ no pere wɔn ho sɛ wɔbɛgyaa awareɛ. Ɛsɛ sɛ wɔsi wɔn adwene pi sɛ wɔremma mframa mpo mfa wɔn ntam. Sɛ awarefoɔ no dɔ wɔn ho na wɔdɔ Yehowa a, wɔbɛbɔ mmɔden sɛ wɔbɛsiesie wɔn ntam asɛm biara, efisɛ “ɔdɔ to ntwa da.”—1 Korintofoɔ 13:8; Mateo 19:5, 6; Hebrifoɔ 13:4.\n20 Seesei yɛwɔ “mmerɛ a emu yɛ den” mu, enti ɛnyɛ mmerɛ sɛ yɛbɛma yɛn awareɛ agyina na anigyeɛ aba mu. (2 Timoteo 3:1) Nanso Yehowa adaworoma, ɛbɛtumi ayɛ yie. Ɛnneɛ, dɛn bio na ɛsɛ sɛ awarefoɔ ko tia na ansɛe wɔn awareɛ. Ɛno ne nna mu ɔbrasɛe a abu so wɔ wiase baabiara no. Adesua a ɛdi so no bɛboa yɛn ma yɛahu sɛnea okunu ne ne yere bɛtumi abɔ wɔn awareɛ ho ban.\n^ nky. 12 Sɛ asɛm bi si awarefoɔ ntam a, ɛsɛ sɛ wɔde firi na wɔsiesie. Nanso sɛ awarefoɔ no mu baako fi ne hokafoɔ akyi kɔsɛe awareɛ a, baako a waka no wɔ hokwan sɛ ɔde bɛfiri anaa ɔbɛgyaa awareɛ. Bible ma no kwan. (Mateo 19:9) Hwɛ asɛm a wɔato din “Bible No Adwene: Awaresɛe—Ɛsɛ sɛ Wɔde Firi Anaa Ɛnsɛ sɛ Wɔde Firi?” wɔ August 8, 1995, Nyan! mu.\nƆbarima a ɔdɔ ne yere suasua Yesu Kristo. Ne yam yɛ na ɔwɔ nteaseɛ, ne tirim nyɛ den na ɔnyɛ katee. Ɔbu ne yere, ɔdi no ni, na ɔwɔ tema ma no\nƆbaa a ɔbrɛ ne ho ase kyerɛ obuo ma Onyankopɔn tumidi. Ɔkwan baako a ɔfa so yɛ saa ne sɛ ɔne ne kunu bɛyɛ baako na waboa no. Sɛ ɔwɔ nsusuiɛ anaa adwenkyerɛ bi a, ɔbɛka ho asɛm nidie mu de akyerɛ sɛ ɔbu asɛyɛdeɛ a Yehowa de ahyɛ ne kunu nsa no. Sɛ ne kunu si gyinaeɛ bi na n’ani nnye ho mpo a, mpɛn dodoɔ a ɛntia Onyankopɔn mmara deɛ, ɔbɛbrɛ ne ho ase agye atom\nAbusua ti: Yehowa de ɔbarima atua abusua no ano sɛ abusua ti. Ɔno na ɔma abusua no honam fam nneɛma te sɛ ntadeɛ, aduane, ne baabi a wɔde wɔn ti bɛto. Ɔno ara nso na ɔbɛdi anim ma abusua no asom Yehowa\nƆWƐN-ABAN—NEA ADESUA NSƐM WOM January 2015